url: =Mizorama Zomi Kipawlnate\n- J. Thang Lian Pau | 2003\nMizoram sungah Zomi/Paite minamte a keem a khoi dingin a hunhun in kipawlna tuamtuam kiphut to zel hi. Mizorama Zomi/Paite kipawlna kiphut masa pen Paite Federation (1950) leh a nihna Paite National Council(1962) te tangthu kician kimu kha nai lo hi. Mizoram buai (1966) ma-in Siamsin Pawlpi kiphut khin ngei a, Mizoram buaina hangin bei kik hi. 1980 panin Mizoram Paite Organisation kipawlna tawh i minam sungah kisatsuahna kipan thak in, tua pan Mizoram bup huap Zomi/Paite kipawlnate kiphuh hun, a makai masate leh a nasep ciapteh taak diak teng a tomin hih bang ahi hi.\nMizoram Paite Organisation (MPO)\nKum 1980, April 10 (Laizingni) niin Teikhang khua-ah minam makai mi 17 in phut hi. Makai masa pen dingin a nuaia teng kiteel hi.\n..... President Pu -Thangzakap, Teikhang\nV/President -Pu Phungkhai, Kawlbem\nSecretary -Pu Dalkhokam, Hiangmun\nAsst. Secy. -Pu Hnunlian, Teikhang\nTreasurer -Thangzalian, Hnahlan\nFin. Secy. -Thangthui, Mimbung\nMPO in Paite Tribe recognition malak belin nei hi. June 3, 1980 niin India Prime Minister Pi Indira Gandhi kiangah Paite Tribe recognition ngetna memorandum khia uh hi. MPO sungah Pu Zalawm, Dr. H. Thansang, Pu L.V. Zahnun, Pu Chalthiang, Pu Vanlalhruaite kizang mahmah uh hi. MPO in 1982 kum dong husa nei hi.\nPaite Cultural Society (PCS)\nMarch 6, 1982 (Ninoni) niin Aizawl, Tuikual ‘D’ venga Chhinga & Sons Building-ah Pu K. Tin Kam, Pu Gin Khaw Cin, Pu SB Ngin Khaw Zam (Leisenzote), Pu Ngin Khaw Cin, Pu Sawng Khaw Zam (Sesihte), Pu Zam Khaw Lian, Pu Huat Za Bia (Ngaizawlte), Pu Dam Khan Dong (Ngur), Pu Mangzathang, Pu L. Thangrem, Pu Paukai, Pu T.Daikhum (Mimbungte), Pu H.Laldailo, Tg. G. Thangsawmpau, Pu Khamthang, Pu Chhinga, Pi Thanghrim, Pu Rochan, Pu Chalthiang, Pu Sangkhum, Pu Lianchhing, Pu R.K. Daniel, Pu Taivel, Dr. H. Thansang, Pu Luanngaihthang, Pu Dengvung, Pu SB Piang Sian Dongh, Pu Gin Khaw Kam, Tg. Vungzamuan, Pu H. Thangdawl, Pu Thangzading (Aizawlte) ten phut uh in, hih niin a nuaia bangin ciaptehna bawl hi:\n..... 1. Pu Chalthiang in kipahthu leh MPO tawh kisai leh hanthotna thute gen masa hi.\n2. Pu SB Piang Sian Dong in Mizoram Paite Cultural Society phuhkhiat a kul thu genna nei hi.\n3. Champhai Zoucin Cultural Club leh MPO Joint Conference Jan. 25, 1982-a thu paased-te Pu Dam Khan Dong, Vice Chairman Zoucin Cultural Club in report pia hi.\n4. Hih meeting in Mizoram Paite Cultural Society(PCS) phuh ding kithukim hi. Zoucin Cultural Club tawh etkak in, PCS hi zaw leh cih kithukim hi.\n5. Paite Cultural Society Draft Constitution ngaihsutna kineiin tu-a zat dingin ki-pass phot hi.\n6. Aizawlah Hqrs. Om ding a, Joint Hqrs. Champhai leh Teikhangah om dingin kithukim hi.\n7. Kampau(Language) leh Zumlai (Literature) lamah Tedim khua Paite phualpi leh khawpi ahih manin Tedim pau zat dingin kithukim hi.\n8. Paite Cultural Society Magazine phuah-khiat leh All India Radio, Aizawl pro-gramme thute pen a kihih theih hunhuna hih dingin kikoih hi.\n9. Sum muhna dingin Special Contribution kibawl leh cih hi a, hih dingin kikoih hi.\n10. Dr. H. Thansang in MPO leh Cultural Society tawh kisai hanthotna thu genna nei hi.\n11. Hqrs. Makai (Office Bearer)-te kiteelna a nuaia bangin om pah hi.\nPresident -Pu SB Piang Sian Dongh\nV/President -Pu R.K. Daniel\nSecretary -Pu Gin Khaw Kam\nAsst.Secy. -Pu Thangzading\nTreasurer -Pu Rochan\nFin. Secy. -Pu H. Laldailo\nAdviser -Pu Chalthiang\nPCS pian ma in, Champhai-ah Zoucin Cultural Club, kiphut khin cih kilang hi. PCS in ngeina lam sai diak in, 1983kumin Kawlgam panin ngeina Zopuante lasuk in, hawmkhia hi. Ngeina la leh lamte sin zel in, pawi tuamtuam leh khawmnpi tuamtuamah lak zel hi. Paite kipawlna dangte tawh kikop in Radio ah TV ah zong la leh lam khumkhawm zel hi. Ngeina pawi tuamtuamte zong bawl zel hi. PCS in zong a kiphuh tuung panin Tribe recognition ngah nadingin ahih theih bangin pan la to in, PCS President Pu SB Piang Sian Dongh in May 5, 1986 niin Mizoram Chief Minister tungah Tribe Recognition ngetna tawh kisai lai, laimai 4 a pha khak hi. 1998-2005 kikalah malakna om loin 2006 kumin a kipuah thak kik hi.\nSiamsin Pawlpi Piang (SSPP)\n1989, May 21 niin Aizawl khawpi sung college tuamtuama Paite siamsinte in phut in, a cilin kipawlna min dingin All Paite Student Union (APSU) leh Siamsin pawlpi (SSPP) kitehkakin SSPP kiteelin SSPP Aizawl Branch suak hi. SSPP Headquarter, Lamka in October 20, 1990 niin Joint Headquarters-in sang a, 2001 kumin Headquarter dinmunah kikoih hi. Tua panin SSPP Headquarters, Lamka pen SSPP General Headquarters suak hi. SSPP Headquarters, Aizawl makai masa pente hih bang hi:\nPresident - Pu Biakchungnung\nV/President - Tg. H. Zakap\nSecretary - Tg. L. Vungh Zathang\nAsst.Secy. - Tg. T. Lianzading\nFin. Secy. - Tg. H. Khaizasiam\nTreasurer - Lia Chawngthanmawi\nTg. C. Rolian\nTg. L. Thangmawi\nDr. H. Thansanga\nPu LV Zahnuna\nPu Z. Zahnuna-te\n1993 kumin Dr. H. Kamkhenthang, Tribal Research Officer, Manipur huhna tawh Pu Lal Rozual in a bawl Paite pau Sinna Laibu ki-release hi. Fresher Social bawl zel in, siamsin naupang laipilte pahtawina pia zel hi. 1993 kumin Paite mi leh sa Mizoramah Gazzeted Officer om zah kaikhawm hi. Aizawl City Zomi Census leh Telephone Directory bawl zel hi. Paite nam demand leh Tribe recognition ngetna vai-ah PNC tawh pangkhawm hi. Mizo Zirlai Pawl-ah Affiliated member hi. Mizorama Lusei ahi lo namdang sangnaupang kipawlna tawh ‘Mizoram Tribal Students Federation (phuh 2005)’ ah kipawlkhawm hi. Tu dong nungta lai hi.\nPaite Federation (PF)\nJuly 17, 1990 niin Aizawl, Ramthar Venga Pu G.Thuamliante innah ‘Paite Federation” kiphut in, a nuaia bangin makai panmun len ding kibulh pah hi.\n...... Chairman - Pu G. Thuamlian\nV/Chairman - 1) Pu SB Piang Sian Dongh 2) Pu H. Zathuam\nSecretary - 1) Pu H. Khaizasiam 2) A. Siama Hatlang\nAsst. Secy. - Pu G. Dampau\nTreasurer - Pu L.V. Zahnuna\nFin. Secy - Pu Lalrozuala\nS/Advisers - 1) Pu Vungzadeng 2) Pu Khancin, Kolasib\nSialkaltang dung leh a kiima HPC gamnuaimite hanga Paite mipite patauhna-te khamuan nadinga kiphut hi in, MizoramPaite mite dinmun tawh kisai in PNC (Manipur) tawh kivaan tuah hi. Kum khat sung bek ding hi.\nMizorama Zomite ciapteh den taak cing, North-East India Paite Nam Khawmpi Lian kici liang March 6, 1991 niin Mimbung ah kibawl in, mun tuam gam tuam pana mi thupi lim kikaihkhopna pen hi. Palai tengin Paite National Council (PNC) phut in, vaipua dingin a nuaia teng kiguan pah uh hi.\n...... President - H. Zathuam\nV/President - G. Dampau\nGeneral Secy. - K. Vungzamuan\nSecretaries - 1) Muana Hangsing, 2) Dalkam 3) Laldothang\nTreasurer - Thangzakap\nMizoram Paite namte a keempi pen hi. Minam demand - Tribe recognition, Autonomous Distric Council leh Development Coucil cihte bawl in, kumpi tungah memorandum tam veipi khia in, ahih zawh zahin nawk toto hi. 1993 kum Mizoram MLA election in PNC min tawh Pu H. Zathuam in tuh in cing hi. 1990 kum MP election in PNC min tawh Pu Pual T.K. Dong in MP tuh in vote 4159 ngah hi. PNC leh eimi kipawlna dangte hanciamna tawh 2003 kumin Mizorama eimi ten Paite min tawh Tribe Recognition kingah ta hi. 2004 in PNC pen Paite Tribe Council (PTC) ciin a min kikhek hi. Tulai taka President Pu Muana Hangsing hi. Tu dongin thahat lai hi.\nZomi Society (Z.S.)\nAizawlah 1994 kum, June 26 niin piang hi. Z.S. a phutte leh makai panmunlen masa pente hih bang hi.\n...... Chairman - Sing Khan Tuang Guite\nV/Chairman - Benjamin Thang Lam Thawn\nSecretary - Kam Khaw Khai\nAsst. Secy. - Cing Khawm Lun\nTreasurer - Thawng Do Pau\nFin. Secy. - Suan Khen Lian\nAsst. Fin. Secy. - Niang Ngaih Don\nEditor - J. Thang Lian Pau\nAsst. Editor - Ciin Suan Niang\nCultural Secy. - Micheal Nang Lam Pau\nS. Advisors - Pual T.K. Dong & Gin Khaw Kam.\nZ.S. in nopna leh dahna vai, ngeina leh lai lamah ma la in, Zomi ni thupite leh pawite bawl zel hi. Tedim kampau leh Paite kampau kipumkhat nadingin ma la in, PCS tawh kikopin kalsuan hi. Zolawkta thukizakna hawmkhia hi. 1997 kum dong thahat hi. Makai panmun len masa pente hih bang hi.\nZomi/Paite Students Federation\nAugust 30, 1994 niin Aizawl Venglai-a Pu Lal Rozualte innah kiphut in, makai panmun len dingin hih bangin kibulh pah hi.\n...... President - Lalthanzam\nV/President - Vanlalveni Hangzo\nGen. Secy. - Lal Rozual\nAsst.G/Secy. - D. Thangbiak\nTreasurer - Vanchhingpui\nFinance Secy. - TS Hauzalian\nZPSF in Paite Tribe recognition mah malak belin nei hi. 1995 kumin Tribe Recognition ngetna memorandum khia in New Delhi-ah palai sawl hi. AIR, Aizawl Station-ah programme minute 30 sung neih nadingngen hi. Tangcing-necktie bawl hi. Mizo sangnaupang kipawlna - Mizo Zirlai pawl-ah kizang in, ZPSF Gen. Secretary Pu Lalhminglian pen 1996 kumin MZP Gen. Secretary in cingsak thei hi. Paite nam demand leh Tribe recognition ngetna vai-ah PNC tawh pangkhawm hi. A tunga makaite baanah Ngulzathuam, Hau Lian Thang, Patrict T.S. Piang, Sing Khan Tuang Guite, Joseph Gin Za Liante kizang mahmah uh hi. 1996 kum ciang dong thahat hi.\nPAITE ACTION COMMITTEE\nMizoram Paite Relief Committee\nPaite Tlangau thukizaakna\nManipur, Zomi leh Kuki buaina hanga Mizorama galtaite dong a hu dingin 1997 kumin Mizoram Paite Action Committee (MPAC) kiphut hi. MPAC huzap nuai-ah Mizoram Paite Relief Committee (MPRC) leh Paite Tlangau thukizakna lam a sai hiang nih om sawn hi. MPRC makaite:\nChairman - Rev. P.H. Routhuam\nV/Chairman - 1) Maj. Khaizading 2) Pu Lalnunthara 3) Upa Vumzalian\nSecretary - Pu Kenneth Go Mang\nAsst. Secy. - 1) Pu Vunghnun 2) Pu Lalthanzam 3) Pu Vunghzathang\nTreasurer - Upa Lalzuilian\nFin. Secy. - T. Kaithang\nPu H. Haukhum IAS\nPu Clement Lalrem\nPu H. Zathuam\nDr. H. Thansang\nMPRC in galtaite huh nading kaihkhop, huhna hawmkhiat seempi pen hi. Minam in phattuampih mahmah hi. Mizoram kumpi in Paite refugee-te tunga Inner Line Permit a siikna vai-ah a hih theih zah nangin lungkim loh lahna Aizawl lamdung tengah poster khawng suang hi. Buai sung teng awh a, tun bei kik ta hi.\nZomi Aw Thukizakna\n1998, July 5 niin Aizawl EBC Pastor quarter pan Zomi Aw thukizakna masak pen hawm kipan hi. Kum khat bang bek nungta in nimit. 17.10.1999 nia suak pen a kihawm tawpna hi. Zomi Aw Editorial Board in Aizawl Zomi Telephone Directory khatvei bawl in, Zomi Aw hawmna-ah Pu Khamkhokam Guite, SE (P&E) in sum leh pai tawh panpih zo mahmah hi. Zomi Aw saite mi tuamtuam ahih zel hangin a min pua deuh pen Tg. Thongthiangin (editor), Tg. L. Thawmte (News Editor) leh Lia Elsie Paite (Cir. Manager) te ahi hi.\nMizoram Paite Union (MPU)\nTu ciangah Mizorama eimi kipawlna kiphut nunung pen Mizoram Paite Union (MPU), June 10, 2004 niin phut in, PAITE INNPI zong ci uh a, Interim Council zong a nuaia teng tawh kibulh uh hi:\n...... Chairman - Dr. H. Thansanga\nV/Chairman - 1) Pu L.V. Zahnuna 2) Pu H. Zathuama\nGen. Secy. - Pu V. Zahnuna\nSecretary - 1) Pu N. Rothanga 2) S.B. Dalngova\nTreasurer - Pu Clement Lalrema\nFin. Secy. - Pu Gosiama\nAdviser - Pu H. Rohluna, MLA\nPu Muana Hangshing MPU pen political party dang tawh kibang lo a, minam (Zomi/Paite) kihuaikhopna ding INNPI hi in, i minam sunga kipawlna om teng, viz. political kipawlnate, Voluntary kipawlnate, Siamsin kipawlnate leh adang teng kikhilkhawmna ding hi a, kipawlna, mimal haksatna, minam vaia haksatnate ah thututna ding, Mizorama eimite tawh kisai thutawp bawl thei ding, ciin ngaihsutna nei in, MPU in Mizoram sung bek huap hi.\nMizoram ah eipau tawh biakna pawlpi bangzah hiam om mah leh, a picing zaw deuh nih – Evangelical Baptist Convention(EBC) leh Zomi Baptist Church of Mizoram(ZBC) ahi hi. EBC phualpi pen Lamka hi in, Mizorama EBC pawlpi teng Division khatin omin Superintendent-in op hi. ZBC in Mizoram leh Meghalaya-ah Branch 14 nei in, a phualpi Champhai-ah koih in, Executive Secretary in op hi.\nZBC Hqrs. in kha sim thukizakna Laitai hawm in, ZBC Aizawl branch in kal sim thukizakna Zaitha, EBC Aizawl Saptuam in kal sim thukizakna Lengtong tu dongin suaksak den hi.\nLeitungah Mizoram bek mah i pau i min i zat natawm hong ki-etcikna omsun ahih manin Zomite dinmun siatna pen cih ding hi. Tu ciangciang i minam hong nungtasakpi pen i pau tawh kikhopna i neihte hi a, Mizoram ah i minam kepna dinga poimawh pen i pau tawh Pasian biak hi, cih phawk thak suak tek ni.


timestamp: atn

url: =Malaysia ah Kawlgammi nasemding kipuaksawm nawnlo ahih manin FMM te patau ~ ZD :: ZOMI DAILY\nposted on 9 December 2016 at 9:40 pm Lomkholna: Myanmar, News, Sawltak\nMyanmar kumpi in agammi te Malaysia gamsung ah nasemding in hongpaisak nawnkei suaksuakleh Manufacturing Sector ah nasemding kitangsapna omding hi ci’n Federation of Malaysian Manufacturers (FMM) in genkhia hi. Malaysia Local Employment Agencies te genna ah tulian inbel Kawlgam panin nasemding puaknawn vetloding cih zaksakna Black-and-white omnailo ci a, ahi zongin adinkhawlphot suak hi.\nAhi zongin Myanmar kumpi in agammi te hongpuaknawn vetlo in akhakcipsuak leh Malaysia Manufacturing Sector in kithuak mahmahding hi ci’n Federation of Malaysian Manufacturers (FMM) te’n genkhia uhhi.\nAtung a Photo pen Malaysia gamsung ah gamdangmi nasem koipan hongpai cih lahna hi a, Pakistan, India, Nepal, Bangladesh, Myanmar, Thailand, Indonesia, Philippines cihbang in gamtuamtuam pan kipaitek hi. Tualak ah Kawlgam pen 6.8% ahihi.\nKawlgam in akhaktanma nangawn in gamdangmi nasemding akicingzolo hi a, aki khakcipsuak takpileh kigawtna khat hi in, nasemding mi kicingloding ahih manin ki cimawh mahmahding hi.\nAbeisa Tuesday ni in Myanmar Newspapers in agenkhiatna ah “Ministry of Labour, Immigration and Population” panin Statement khat khahkhia uh a, Malaysia in Rakhine State sung aom mivomte vaitawh kitelkhialhna nasia semsem ahih manin, Kawlgam panin nasemding kipuak nawnloding hi ci’n genkhia uh cihi.\nAbeisa June kha ciangciang Malaysia gamsung ah Kawlgammi nasem in apai Myanmar Workers 100,349 aphakhin hi a, tuazong akicing hinailo hi. Manufacturing Sector muntampi ah nasemding kicinglo “Shortage of Labour” hidenlai hi.\nTuaban ah Malaysia gamsung ah Kawlgam nasemmi te pawlkhat nasepna panin patau in ataisim zong omtuak hi. Tuabang in nasemmi ataisim aom ciangin a Boss (Employer) te’n kumpi tungah liausum piakha uh ahih manin, Kawlgammi nasemteng ataisimding pen Boss te patau mahmah uhhi. ZD Sawltak #zomidaily\nPrevious: Biakinn sungah mivomte 9 a kaplumpa thukhenna kipanta ~ TK Lian\nNext: A mangthang kuankuan i Christmas ~ Mungpi Khupson


url: =Tedim Zato Mialpi sungpan ki kona :: ZOMI DAILY\nposted on 26 March 2019 at 9:05 pm Lomkholna: News, Tedim, Zomi\nChin state sungah Township om teng lak ah Tedim pen a khuapi pawl leh mipi a tam na mun hi. Zogam a dingin Tedim a khua lianpen khat le mi dang tawh a teng khawm khollo Zomi sitset tampi a ih om na khua a hihi. A khua lianpen a hih zah khat in Zato zong hoih in cina luna tampi tak in khua kiim khua pam pan in ki zuan ciat hi.\nZomi leh Cidamna\nEi Zomi te pen ih nek tawm tawh a buai pha diak minam te hi in zing huan nitak huan ding lungkhampi in a nei a zawng mahmah mite ih hihi. Mi nam dangte bang in (Family Doctor) innkuan Siavuan nei cih thadah damlohna khat ih nei phet in zong ki lak pah hetlo in si dek phial in ih nat teh zato a zuan pan, zatui zaha a vai hawm pan te ih hi.\nKhanglui ten “Ih zawn in hong haisak “ a cih zah khat in naupang lai a ki pan (medical checkup) damlohna bang dan nei ka hiam? Ci a ki en sak ki tamlo omlo phial ding in ka um hi. Kei bang ka nei lai in ka ha a lin phet in bot ngam pahpahlo ka hih manin po thuah in sangsitte hong pai teh hong bohsak tawm khawng a ki ngak hi ha pothuah a a om ka hihi.\nZomi leh Neklehdawn\nZing huan nitak huan tawh a buai mahmah ih hih ban-ah mi namdangte dan in bangne leng lim ding, bangne leng tha om ding, bang teng ne leng ih cidamna tawh ki tuak ding ki ci zo peuhmahlo in bang dan in ne leng zek cing ding a tha om nang hi lo ki vahpakna ding a an a ne te ih hi. Tu hun ciangin bel ni dang sang inn kim ah tawm bang khangto zaw deuh tei hi hang.\nNi dang in hi le an tang a hai in ki batlak in sathau vatawt sikkeu tawh ki leitawi deidei hi hang. Kei ciaptehna ah 2011 khit ah gam dang mun tuamtuam a tung zong ki tam in Kumpi nasemte zong Kha sum hong tam zawk deuh teh mipi an nek tawm bang ki mang thei zaw deuh ta hi. A hi zongin ih na sep tawlna le ih nek ih dawn ki tut nai taklo a hih manin tha bei a cina tampi mah ki om lai hi.\nCinate leh Zato\nTopa Zeisu in “Cidamte in siavuan kisam lo in, cina mite bek in kisam hi.” Matt. 9:12 a cih mah bangin damlohna lianpi ih neih ciang in zato ki zuan hi. Zato ih tun khit ciang in zatui zaha lei ding hong ki sawl ciang neih leh neihloh hi lo in ki lei sawm pah hi. Ki dam nuam a hih man in zatui man deek cih bang om theilo hi.\nTedim zatopi pen lupna 100 bek a hih manin mipi tamna tawh ki tuakin lupna a tawm mahmah a hihi. Tedim zatopi ah mei met zel a hih manin oxygen tawh a nakte a ding bangin dip kuat patauh huai mahmah hi. X-ray ding bang a om teh mei pai hun peuh ngak kul thei a hih manin ngaklah van hetlo hi. Zan in mei mit in khuamialpi sungah damlo a gim bang om le Nurse te in a phone uh deek in cinate hong bawl mawk a hih manin a damlote a ding le nurse te a ding in lung zin huai mahmah hi. Pumpi taksa damloh banah lungsim natna hong behlap mahmah hi.\nLunggulhna leh thukhupna\nTung Pasian in Zomite thupha hong pia in damlo ih gim mahmah teh zato a ki lak pante hilo in a hun hun in medical checkups nei zo leng lunggulh huai lua hi. An nek tui dawn zong gil vahna ding ciang bek in nelo in tha om theihna ding le cidamna tawh a ki tuak an ne zoleng lunggulh huai mahmah hi. Tedim zatopi pen lupna a tawm pen 200 bang a hih ding lunggulh huai lua hi.\nBang bang natna ih nei zong in Mandalay, Yangon pai un cih ki sawl kullo in ei phualzang Tedim ah ki bawl thei, Hong bawl thei ding Siavuan Siamah siamte hong om ding lunggulh huai mahmah hi. Sun leh zan in mei mit cih bang omlo zato lam tawh ki sai vanzatte zong a kim tak in ih neih ding lunggulh huai lua hi.\nHi thu teng a pian theihna ding in vaipuak a la thei dingte in veina lainatna hong nei in a pil a siam a haute in mun dang a zuat zawh hang mun dang a zuanzolo Zomi laizom tampi khualna tawh tha hong san ding uh Tedim zato khuamialpi sungpan ki kona awng in mikim bil sungah hong gin ngaih mahmah leh ka ut hi. Thang Nen Mung\nPrevious: Gamdang ah Sumzonna le Khantohna ~ Pau Sian Lian\nNext: SDA pawlpi phuankhia Ellen G. White Thu ~ Pr. Kham Khen Pau


url: =China gamsung ah Bus leh Truck khat kiphukha, mi 10 si in 38 liam ~ ZD :: ZOMI DAILY\nChina gamsung ah Bus leh Truck khat kiphukha, mi 10 si in 38 liam ~ ZD\nposted on 3 March 2017 at 2:55 pm Lomkholna: China, News, Sawltak, World\nChina ah Passengers apua Bus khatleh Cement Truck khat ki phukha ahih manin, mi 10 si a, adangzong mi 38 bang liam cih AFP News pan kiza hi. Thursday (Mar 02) nitaklam in thupiang hi a, Kawlgam tawh gamgi kinai aom Yunnan Province sungah aki phukha ahihi.\nXinhua News Agency te genkhiatna ah Cement Truck pen lamlang ah ki lumlet in, mi apua Passenger Bus pen lampang ah kilawnkhia cihi. Hih Bus leh Truck te ki limphutkhak mahmah uh ahih manin, aphual ah mi 9 sipah a, zato aki puakkhit ciangin khat sihbeh leuleu hi.\nChina gampen Road Accident atam mahmahna gamkhat in akiciamteh hi a, Traffic Police te’n limtak in Traffic Regulations akici lampi tah kisai zuihding thukhamte hoihtak akizuih nadingin hanciamlo uh ahihman kici hi.\n2015 kumsung bekbek inzong Traffic Accidents akigawm in 180,000 bang piang cizen hi. Tua Accident hangin mi 58,000 in sihlawh uhhi ci’n thunei te’n nungkum December khasung in genkhia ngei uhhi.\nVideo: At least 10 killed, 38 injured in traffic accident in SW China’s Yunnan\nAdiakdiak in khual gamlapi azin Long-distance Bus tepen mi aval in puapahpah uh ahih manin tuahsiatna omleh mi tampipi sihlawh hi.\nNungkum December khasung inzong Whuhan City sung aom bualgei khatah Minibus khat lengsuk a, mi 18 in sihlawh hi.\nRelated: China ah vanzuak khatleh vanlei khat pekkhat hangtawh kitawng in a ngawng kitansak ~ ZD\nNungkum November khasung inzong Shanxi Province sung aom Expressway ah mawtaw kiphul khagawp ahih manin, mi 17 in sihlawh in, mawtaw bekbek 56 in siatlawh hi. ZD Sawltak #zomidaily\nPrevious: A (7) veina Zogam Gospel Team te Laaitui ah ~ Zingsol\nNext: Vondeih Kep Ding – 93 (Dimno’ Pa)\nTuni kalung hong lengsak khat ~ Pu Thangboi\nAU- Melbourne pan-in Lungdam Thupuak Tomno


url: =KIKAWI TAWNG EE, LAM TAWNG EE. Rev. Hau Khen Kham - Laibu Saal\nHome > Thuluui/Articles > KIKAWI TAWNG EE, LAM TAWNG EE. Rev. Hau Khen Kham\nKIKAWI TAWNG EE, LAM TAWNG EE. Rev. Hau Khen Kham\nKIKAWI TAWNG EE, LAM TAWNG EE\nRev. Hau Khen Kham\nPhoto Credit : Zo Ngeina, Khuano ngeina Laam Pawi, Laibung Khua\nKikawi tawng ee, lam tawng ee;\nLamsai tawng ee, gual aw ee.\nKhuangpu’ makaihna tawh khuang tumin numei-pasal kikawi dimdem a kalsuan kikhatin lasa kawma a kilam hih lamvui sungah thuthukpi khat a om hi. Tua in Pasian in mihingte nuntakna sungah i nuntakpih dinga a hong deihsak thu ahi hi. Kamdang khatin gen lehang muhmawh Pasian pen lamvui tungtawnin muhtheih Pasianin a hong kiphuangkhia ahi hi.\nLamvui-ah numei-pasal kihel kim hi\nLamvui a kilam ciangin numei-pasal kikalhelh dimdiama nungak-tangval nupi-papi kigual diudeu hi. Hih in mihingte nuntakna ah numei le pasal a kikhentheihlohna, a kisaptuakna le a thupittuakna hong kilangsak hi. Hih lamvui sungah a neu a lian a niam a sang, a vom a kang, a zawng a hau, a pil a siam le a hai a mawl kihelkim ahih manin mi khempeuh liangko kikim a hihna zong hong kilangsak hi.\nLamvui ah cidamna kisam hi\nLamvui a lam mi peuhmah a cidam mi a hihloh phamawh a, a damlote le cinate a kihel ding pen a hithei lo thu khat ahi hi. Hih in cidamna a kisapna le a thupitna hong theisak hi. Rev. J. Tial Dum in mihingte cidamna pen alangkhat 50% Pasian khut sungah om a, alangkhat 50% pen mihingte khut sungah om hi na ci hi. Hih in Pasian lam le mihing lam a kikhen theihlohna hong phawksak a, cidam nadingin thungetna kidalna kikepna, kimawlna le kibawlna a kisapna zong hong theisak hi. Kamdang khatin gen lehang lamvui ah taksalam cidamna (physical health) a kisam ahi hi.\nLamvui ah lungdamna kisam hi\nLamvui a lam mi peuhmah a cidam mi ahih ban ah a lungdam mi zong ahi hi. A lungdam lo mi khat a cidam hangin lam nuam lo dinga a heh a dah mi khat lam ngeilo ding hi. Hih in lungdamna a thupitna le a manneihna hong kilangsak hi. Rev. Dr. Tung Za Pau in lungdam i cih in lungsim cidam cihna hi a, gilo lo seksel lo cihna hi, a ci hi. Lungdamna in maitaisak a maitaina in cidamsakin cidamna in lamsak thei hi. Kamdang khatin gen lehang lamvui ah lungsimlam cidamna (psychological health) a kisam ahi hi.\nLamvui ah utna kisam hi\nA cidam mi khat a lamtheih nadingin a lungdam ding ban ah a ut ding zong kisam lai hi. A ut lo mi khat hahsawlna tawh kilamsak theilo hi. Kawlte in a om lo sangin theihloh haksazaw a cih danin siamloh sangin utloh a haksazaw ahi hi. Utna lungsim a omtheih nadingin a thu a la theih masak kul a, tua theihna in lawpna piangsak thei hi. Tua lawpna zong lawphuai hiam lawphuai lo hiam cih a khensat pen theihna mah ahi hi. Kamdang khatin gen lehang lamvui ah cidam lawpna (healthy emotion) le theihnalam cidamna (intellectual health) a kisam ahi hi.\nLamvui lamte kikawi dimdem hi\nLamvui a lam mi khempeuh khainiang bangin kizom diudeu a, ban phalhin kipaihpelhsak dimdiamin, kawngcin ah kilenin kikawi dimdem hi. Kikawi dimdemna in ki-itna lim ahi hi. A ki-it mi peuhmah kikawi uh a, ahi zongin a kikawi khempeuh a ki-it hikhin tuanlo hi. Kikawi dimdemna in kipumkhatna lim zong ahi hi. A kipumkhat mi khempeuh kikawi uh a, ahi zongin a kikawi khempeuh a kipumkhat hikhin tuanlo zel hi. Bangbang ahi zongin kikawina in ki-itna le kipumkhatna lahkhiatna nam khat ahi hi. Kamdang khatin gen lehang, lamvui ah a cidam ki-itna (healthy love) le a cidam kipumkhatna (healthy unity) a kisam ahi hi.\nLamvui ah kalsuan kituak diamdiam hi\nLamvui a lam mi peuhmah lungsim kikhatin kalsuan kituak a, khekhai hun le khe vikdan kibangin a aw le a vuak kituak lianlian hi. Hih in kithutuahna le pankhopna i a kisapna le a manphatna hong kilangsak hi. Kithutuak loh manin kisongsawlawi thei a, kisongsawlawi leh etlawm nawnlo hi. Kamdang khatin gen lehang lamvui ah kipawlkhopna lungsim le lungsim kikhat (team spirit & same spirit) neih ding a kisam ahi hi.\nLamvui ah a kidawngin la kisa hi\nLamvui ah lamna le lasakna pen lim le tak bangin tonkhawm a, a kikhen theilo ahi hi. Khuangpu in a la sam-a kimkhat in a bul panin kimkhat in a dawn a zo hi. A bul loin a dawn guak a kisak theihloh mah bangin a dawn loin a bul guak zong kisathei tuanlo hi. A bul le a dawn a kigawm ciang bekin a deihna kicing pan hi. Hih in a bul a sate le a dawn a sate a kisap tuakna le a tan nasep uh a zawhtuak ding uh a thupittuakna hong kilangsak hi. Lim in maw bel, maw in lim bel cih i paunak a man mahmah ahi hi. Kamdang khatin gen lehang lamvui ah kibelhtuakna (interdependence) a kisam ahi hi.\nLa tawh kimematin la nam tampi a om hi. Aituam la a om mah bangin tangpi la zong om a, la-el a om mah bangin la gualnuam zong a om hi. A beisa huna la kiphuak (Zomite’ laphuahte) a tamzawte pen aituam (individual) la le a huampi-a (general) a kiphuak vive ahi hi. Tuhun la i phuah ciangin i bulphuah (specific) dingin minam bup gambup le leitungbup huama (universal) phuah ding le sak ding a kisam ahi hi. Tua ban ah nuntak-khuasakzia (context) tawh kituaka phuah ding le sak ding zong ahi hi.\nTuhun khangthak mi pawlkhat in khanglui i pi i pute neumuhin niammuhkha uh a, a laphuahna le a lasakna uh tungtawnin kilangkhiasak uh hi. Hih laikungpu in hih thu pen kikhialkha thei ding hi, ci-in a mu hi. Bangbang ahi zongin i laphuahte le i lasakte (Zola, Biakinn (hymm) la, zawlla (lovesong), khangthak la (revival song ...) pen kikona, ki-elna, kikapna late hi lozawin; ki-itna, kingaihna, kikhualna, kipumkhatna late ahih ding a thupipen ahi hi.\nHih lamvui in a hong theihsak thu nih om a, a hawng le a tak ahi hi. A hawng i cih in mit-a muhtheih le bil-a zaktheih ahi a lam le a awte hi a; a tak i cih in i nuntakna ah gamtatna tungtawn-a a kilangkhia cidamna, lungdamna, theihtelna, ki-itna, kipawlkhopna, sepkhopna, thuakkhopna le hamphatkhopnate hi a, tua in lamvui tungtawn-a i neih Pasian thulaigil (Lamvui Theology) ahi hi.\nZYA -Myanmar Tin Jubilee Magazine Laibu (2015-2015)\nZYA in Zomi eLibrary ading in phalna hongpiak ahi hi.\nItem Reviewed: KIKAWI TAWNG EE, LAM TAWNG EE. Rev. Hau Khen Kham Description: Rating: 5 Reviewed By: Cinpu Zomi


url: =Top Master Degrees in Design in Kolding in Denmark 2018\nMaster in Design in Kolding Denmark\nTop Master Programs in Design in Kolding Denmark\nTop Master's in Design in Kolding in Denmark\nCurrently no programmes to display under Master Design Denmark Kolding. Try our category Master instead.\nLink to and share "Top Master Degrees in Design in Kolding in Denmark 2018"


url: =Zomi Identity: Midangte Hong Ciamtekna Diklo Pawlkhat ~ Cope Suan Pau :: ZOMI DAILY\nZomi Identity: Midangte Hong Ciamtekna Diklo Pawlkhat ~ Cope Suan Pau\nposted on 7 November 2015 at 1:18 am Lomkholna: Article, CopeSuanPau, Politics\nZomi Identity: Midangte Hong Ciamtekna Diklo Pawlkhat\nI. Thuphatna: Zomi Koi Pan Hong Pai\nZomi koi pan hong pai, hong piangkhia cih bel ei lak ah gen kul vet nawn lo thu hi. Ciimnuai mi khempeuh in ih pianna Pupi Progenitor pen Pu ZO ci in upna kinei a, ZO khangsimna ih nei hi. Tua Zo khang sungah kihel teng tu ni in Zomi ki ci a, akkhiatna Zo people hi lel hi. Bang mah nial ding thu om lo hi. Zomi scholar or Chin scholar ei mi sungah Dr. Vum Ko Hau, Dr. Vum Son, Rev. Khup Za Go, Rev. Sing Khaw Khai, etc. te in Zomi = Zo People cih thukim uh hi. Tua mahbang in ih sanggam Mizo te zong Zo people mah hipah lel hi. Amau zongh Pu Zo pan a piang mah in ki um a thuciamtekna nei uh hi. Adang Yaw, Asho, Cho, etc. te zongh Zo mah tawh kibanga, ih sanggam te mah ahi uh hi.\nNidang in Sen gam pan a lal suk pawk ki hih tuak hi. Ahihhang khat ah Sen gam pan lal h’ang ci ni Sen kumpi nam ding khawnga ki upmawh te pawlpawl bel khiatna nei lo zel hi. Gth: Chin dynasty, Zhou dynasty cih khawng te le ei ih kisai na bang mah om kilkel lo hi. Ei pen lai or civilization nei lo te; ahihkei leh amansuak te ih hi hi. Lam khat pan in tangthu nei mel lo pawl ih hi hi.\nNung in US Census 2010 ah Pu King Mang te pawl makaihna tawh Zomi akici mimal 2000 khawng, census sungah kiciamtek cihthu ih za hi. American te’n Zomi akici minam te hong bang ci ciamtek identify tam maw? Zomi cih pen tuhun khangthak te’n akhiatna, ih pianna, ngeina, etc. tangthu ih theih ding thupi mah mah ding hi.\nII. British te’ Hong Ciamtekna\nBritish te’n 1890s sung ei Zogam hong sim na sungah ei lam te tawh kido masa a, hong zawh khit uh ciang kilemna leh daihna pacification abawl khittak uh ciang, Ciimnuai Chronicle pen anthropological research hong bawl uh hi. Tangthu ciamtekna lai anei lo minam t’a dingin The Chin Hills Gazetteer ana bawl uh kician mah mah hi. Tu dong mah tua bek ih et kak ding ih nei a, ei lam pan Zolai, Kawllai tawh ahizong bangmah ciamtekna ih nei kei hi. British colonial te’n Ciimnuai mi ten nam thum in hong khen uh a: Sizang, Sukte, le Kamhau ahi hi (Chin New: Siyin, Sokte, Kan how).\nEi saklam teng in ih pianna Pu Zo pan hi a, Ciimnuai pan khang khia ih hihna thu hong ciamteksak uh hi.Tua banah Chin mi te in amau le amau Zo mi ki ci in ci in hong ciamtek uh hi. Zomi tawh kisai bangmah buaina om lo hi.\nIII. Lehman le kamphenpa Lian Uk thutheih\n1957 kum in Illinois state, University of Illinois, Studies of Cultural Regularities department pan in Lehman akici pa hong pai in, Laimi te (Zomi ut lo) Lian Uk kha thum sung May-July, 1957 a train khit ciangin, technical linguistic translator sem sak in Chin Hill tangthu hong kan hi. Amah pen anthropologist khat in minthang hi. Hibanga, Illinois Univ. fund tawh hong kipan a Zomi te thu culture, biakna, ngeina, pianna hong kanding a kipat pen lungdamhuai mah mah na pi, ei lam peuh mah hong pai kha lo banah, Zomi cih khiatna a ut ut in phen mawk uh hi. Ciimnuai mi te pianna them zongh kan lo pi in, adang te mah tawh kibang lel hi ci in gelh mawk mawk hi. Ama ngaihsutna hiam? Ami trained pa Lian Uk upmawhna hiam?\nLehman laibu The Structure of Chin Society sung en le’ng: pg. 54, 55 na ah, Halkha te’n a lo uh nam 2 a khen: lai lo le zo lo cih pan a, sim lam le zo lam tawh akhiatna bawl tawm in, atawpna ah Zogam cih pen avawtna mual tung lam (Sim lam ahi lo zaw) ; tua pan Zomi cih ciang “mualtung mi” cihna hi ci in wrong misinterpretation bawl ta zen uh hi.\nLehman pen anthropologist minthang khat ahih le, bang hangin mihing te pianzia anthropological approach bawl lo a, lokhawh zia agricultural approach le leikiatzia geographical approach tawh Zomi te pianzia le akhiatna phen mawk hiam cih pen ka ngaihsut zawh loh thu ahi hi.\n(Lehman zongh US ah adam lai dan na hi ve aw, mailing address a thei ih om le hong pia thei leu ci’n ka lungdam ding hi.)\nIV. Lehman’s Wrong or Error Discovery about Zomi\nLehman wrongly discovers that zo means cold; and zo lo means hillside farms; thus, Zomi means hill people! Ooopppppssss! ! ! He poorly announces: “From a study of the use of the term zo we arrive at a fuller understanding of what the Chin mean when they call themselves zo”. p 54. What a terrible and pitiful anthropologist! !!\nBut he explains, “Zo lo are poorly cultivated and less productive fields, but this translation does not show ambivalent quality of the word zo” in his words; and says continually, “Chin are zo mi because they lack the civilization of the Burman, whose culture they envy…”\nWhat a poor and ill translation of the meaning of the ZOMI who are, and believe, the very descents of their Progenitor ZO. Here Lehman absolutely ignores the anthropology of the Zomi Zo People who had their Ciimnuai civilization. Here Ciinnuai stands for a place meaning underneath the ciim trees.\nIn addition, Lehman says “…I shall not deal with Tiddim…” in his chapter 5, entitled Northern Chin Social Systems. Why not Tedim?? Rather he exclusively says, “My terms ‘Northern Chin Hills’ means …Falam”. p 104.\nFurthermore, Lehman makes his own poor and impolite definition in a very rude manner like this “the identity of the Chin as zo-mi, ‘the backward people,’ ‘the people of the hinterland,’…” as he sees the Zo People with an ill-treatment.\nHere we could see that Lehman falsely identifies the Haka Laimi as the Northern Chin people who call themselves Laimi meaning the central people; and wrongly identifies the Zomi meaning Zo people who are the real Northern People he did not reach.\nNung in CHIN: HISTORY, CULTURE & IDENTITY laibu Mizoram University pan ki publish a, reserch paper 36 kihel a, ei lam pan Sia Puapau (Dr. Pum Khan Pau) le Lianboi Vaiphei te kihel uh hi.Atam zaw in Zomi original leh akhiatna ah buai confused ve ve tek uh a, Lehman definition le identification pen bul let diak uh cih kimu hi. Lehman in zongh kihel a amasa pen ah lai at lai hi. Alai at na ah ” Is there independent evidence for my analysis of the word zo? ci in kidong a, amah le amah “Yes,” ci in ki phal na tawh, 1957 kum a at ngei teng mah lumlet kik leuleu hi. Zomi in pen saklam Tedim area bek huam thei ding a, Haka lam peuhmah Zomi hi thei lo ding, Laimi bekmah hi thei ding, bang hang hiam cih le, Zo cih pen Laimi te a ding in amau khutnuai gam te acihna ahihman hi ci in Lehman in Zomi te thu hong kithei sak mah mah hi. Atawpna ah Zo le Chin tel ding hi in, “the word Chin might be prefered…” cih tawh khup hi.\nCihnopna ah Chin cih bel mi hong ciamtekna hi ven. Ei zongh Chin hi kei ung, ko kihel kei ung cihna hi lo a, Zomi Zo People hi ung, ka Pupi uh Zo pan a piang te hi ung cihna hi ven.\nGuai, ngeitak, Zomi te ih min pen atawm pen mal nih pha hamtang ci le’ng, ih Pu Zo pen bang hang malkhat bek in ciamtek mawk mah ih hi tam?\nBy Philip Cope Suan Pau\nARMS: All Racial Mission & Theological Studies\nPrevious: Tedim khuapi aw, Singlamteh hong phuksak Party mee piaksawm lailai nahiam?\nNext: Ka muhpak US Gamthu pawlkhat – 42\nChristian Hymn te’ tangthu: Ka Kha Ni\nOpen Talk on Literacy facing Zomi Youth Today\nBanglo teng tutna guan (Majoring in minors)\nRibena Drinks te asungah huih kihelkha ahih main Product Recall kibawl\nAizawl News (12 September 2014)\nKawlgam Zomi te theihhuai\nKung lian in kung neu dep\nAmerica gam a etteh huai zia tawm\nZosuan Khempeuh ading Laibu Hoih ~ Khat Thang


url: =Na Pa’ Thupha na sang nuamhiam? ~ Jam Daniel :: ZOMI DAILY\nposted on 18 June 2017 at 10:06 pm Lomkholna: Article, JamDaniel, TuunlehZua\n‘PA’ cih kammal sung ah Pasian in vangliatna koihsak a, Pate in tua vangliatna tate tung’ hongzat uh ciangin a samsiat ten samsiatna ngah thei a, thupha apiak ten thupha ngahtakpi uhi. Pasian in hih theihloh a neilo Pasian ahih mah bangin I leitung PA te zong tate tungah hih theih a nei Pate ahi uhi.\nTua ahih manin samsiatna sangin THUPHA i deihzawk leh tate in sep ding le zuih dingte zuih zawh ding thupi mahmah ahih manin anuai a thu 4 tate’n zuih zawh ding hanciam ding hi hang. Na zuih leh thupha hi dinga, na zuih nop keileh thusia hipah ding hi.\n1. Na Nule na Pa zahtak in.\nThupiakna sungah a 5 na ahihi. Na kampauna tawh zahtak in. Na gamtatna tawh zahtak in. Absalom in a pianna pa langpan in do do mawk ahih manin, a pa khutlum tawh a sihloh hangin, hoih a kisak penna akimuan penna tawh sih sia in si hi.\n2. Na Nule na Pa thu mang in.(Efesa 6:1; Kolose 3:20)\nPiancil 22 sungah Isaak in a pa thu a manna I mu hi. Sih ngamna dongin a pa thu mang hi. Jesu in a Pa thu mang in sihlawh hi.\nNule Pa thu mang photphot peuh lehang tawmvei sung haksatna a om zongin a sawt loin nopna zing ni thak suak kik veve hi.\n3. Na Nu le na Pa thuhilhna ngai in.\nTa hai, ta thumanglote in thuhilhna sang thei lo uhi. Tapil in, ‘ka nule ka pa tung ah ka sin theih ding thu tampi om hi’ ci’n muhna nei hi. Paunak Lai Siangtho pen thulhilhna vive hi a, pilna tawh kidim pah hi.\n4. Kum tam khin na Nu teek na Pa teek hoihtak in na kep ding ahihi.\nNule pate a kum uh tam semsem in, a tha uh nem semsem hi. Zileta na neih khit teh na nu teek na pa teek nung a zui zui na hi a, amau na bawl bangin hong kibawl ding ahihi. Na tate’n hong bangci bawl leh ut na hiam?\nPate’ kampauna vanglian mahmah ahih manin, nang a ding bang thu pau khialeh ut na hiam?\nNa pianna PA it in.\nThu dong in.\nA thu mang in.\nHehpihna nei in.\nThupha na sang ding hi. Jam Daniel, ZCF Kota D’sara\nPrevious: US lasiam minthang Beyonce in tapeng nei\nNext: Colombia gamsung aom Shopping Mall khatah Bomb puakkham in mi 3 si, 9 liam


url: =Syria gam Aleppo khuapi gamnuaimi te’n a uklai un mihing pumpi nate sumbawlna dingin zang ci ~ TK Lian :: ZOMI DAILY\nposted on 31 December 2016 at 5:13 pm Lomkholna: News, Syria, Thangkhanlian, World\nDec. 29, 2016: Aleppo khuapi hutkhiatna dingin Russia in tung lam panin Aleppo nautang tampi that hi ci-in nitumna gam leh UN in nakpi takin mawhpaih in, nitumna gamte naungek kap bang ngeingai uh hi. Tu-in Syria kumpi lehdote – rebels leh jihadist kicite khut sung panin Aleppo a kihutkhiat khit nungin Aleppo khuami ten Sputnik Aribic channelte kiangah kumpi lehdo ten Aleppo hong uk lai un mihing pumpi tunga nate (human organs) tawh sum bawlna kician leh kizopna hoih mahmah pumpi nate zuak-a sumbawlte (well-established network of human organ traders) tawh kizopna hoih neih mahmah uh a, pumpi na tuamtuamte a man dingin seh in khen dimdiam uh hi ci uh hi.\nAleppo khuami ten Syria gamah hih bangin pumpi nate zuak ding kikham napi-in gamnuaimi (militants) ten human organ trade kici Turkey gamgi tawh kizopna lim takin nei uh a, local emergency mawtawte zangin human organ zuak nuamte zongin Aleppo khuapi sungah kawi tawi den uh hi ci uh hi. Kum 60 mi in Abu Mohammad in, “Mun khatah ka om lai takun grenade launcher tawh hong kikap a, liamna tuakin ka kikep lai takin rebelste emergency mawtaw in hong tai pah uh a, ka kal (kidney) khat hong guksak uh hi,” ci hi.\nHih bangin bomb puah ding ngakin rebels teamte kithawi sa-in om uh a, liamna leh sihna tuakte organs gu ding leh laksak dingin rebels team kici om uh a, liamna leh sihna tuakte thakhat in delh pah uh a, a organs-te uh guksak uh hi ci hi. Liamna tuakte tung panin organ guksak theih teng gu-in inn ah sawl kik zel uh hi.\nAl-Nusra kici jihadistte ukna Aleppo sunga al-Qasar district sunga teng Alia in khatvei liamna ka tuak a, ka kikepna Aleppo clinic ah zatui kisam kingah lo ahih manin Turkish clinic khatah hong kisawl a, Turkey gamgi ah tua bangin hih organ zuakna sumbuk market lianpi om a, numei leh naupangte organ khempeuh nangawn kim hi. Mi si sate pumpi nate khat pen 25,000 Turkish lira (TRL =$50) in kizuak a, liamna tuakte pumpi nate khat 150,000 TRL ($290) in kizuak ziahziah hi ci-in Sputnik newste kiangah gen hi. Ni simin liamna tuakte zato innte ah kipuak a, pumpi nate pia/zuak ding (potential donors) in tuate kiciam hi ci-in gen beh hi.\nStatistics in a ciamtehna ah Syria leilu lam bekah pumpi nate mi 18,000 tung panin amau phalna leh theihpihna om loin kilak khiatsak hi. Ahih hangin tua bang thu a thei ten pholak khiat ding a kihtakna hangun pulak khia ngam lo uh ahih manin thusim suak den thei kha ding hi kici hi. Forensic experts group ten Aleppo panin mihing pumpi nate ngah ding baih mahmah hi ci uh hi.\nTua banga human organ market pen Syrian-Turkish gamgi kiim ah om a, rebelste ukna district panin kikan tanin a kizuakna panin kilei thei hi. Gam tuamtuam panin huhna (humanitarian aid) pia ding ci-in gamgi panin a lut mi tam mahmah a, tuate huhna pia nuam hilo zaw in pumpi nate zuak-a kipei mafiate leh gamdang pan-a siavuante (foreign medics) pumpi nate la khia siam mite hi a, pumpi nate lei/la dingin Syria gam-a kuan in gamgi ah zuak uh hi.\nRelated: Syria galkap te’n Aleppo ah Rebels te ukna mun lakbeh ~ TK Lian\nSyrian doctor Bagjat Akrush in Sputnik newste kiangah hih banga thukham palsat sumbawlna (criminal industry) ah Syria siavuante zong tampi kigolh in, Syria leilu lam leh nisuahna lam-a refugee campte ah tam mahmah uh hi ci hi. Tua loin Turkey gam-a galtai refugee camp a om Syria naupang mi 100,000 in hih bang lauhuaina tuak uh hi ci hi. Hih banga sum bawlna pen a sim thamin kibawl a, Turkey zong kigolh a, refugee camp a om numei leh naupang 80% in kum thum sungin a pumpi nate zuak uh a, gal om manin hih banga sum bawl ten pumpi nate kiman cikcik in lei thei uh hi ci-in gen beh hi.\nSource: Sputnik/ Thang Khan Lian\nPrevious: Philippines President in Helicopter tungpanin mi lawnkhia ngeihi’ng ci ~ TK Lian\nNext: ZAM Thupuak :: 01 January 2017\nTulaai Leitung Thuthang Tuamtuam Updates December 15, 2015\nMihing leh mawtaw


url: =Aim for the Top! 2 Archives dubbedanime\nSearch results for "Aim for the Top! 2"


url: =Pasal te deihtheih numei te… ~ Zomi Quavadis :: ZOMI DAILY\nposted on 9 May 2016 at 7:11 am Lomkholna: Article, Family, ZomiQuavadis\nPasal a atamzaw in hibang numeite lunggulh uhhi… (What do men want in relationship? – Thomas Christopher)\n1) Lungsim kibat pih, uukna khat pepeuh ah tha hong pia thei leh ngaihsutna a hunzui a guan thei numei,\n2) Hong uk nuam leh hong zothawh nuam lua numei deih masa lo uh a, na khat pepeuh ah hong nawh tuntun numeite tel masa lo uh hi.\n3) Melhoih thupi mah napi’n, melhoih seusau napi a pasalte thu a kuppih thei lo numei pen a sawt lo in pasalte’n cimtak ziau uh hi.\n4) Numeite ngaihsut ding a thupi mahmah khat om a, tuapen ” Na pasal, na lawmpa a khangto sak numei na hi hiam? Ahikeileh a kiamsak numei na hi kha zaw hiam?”.\n5) A citak numei, a muanhuai leh kimuanna a nei numeite pen pasalte’n deih ahmah uh hi. Melhoihna icih pen a bei thei hi a, himah taleh tua melhoihna te hong bei khit ciangin zong tuabang lungsim a nei numeite pen mihoih kici in midangten eng mahmah uh hi. ” Ka zi miten hoihsa in hong eng leh ” cihpen pasalte lungsim sunga om, a mang thei lo khat hi sese hi.\n6) Pasalte’n a nuntakna khempeuh tawh a muan theih ding numei deih uh hi. Saitni, cinat ni cianga amah a don a kem den zo ding numei lunggulh mahmah uh hi.\n7) Haksatna khat peupeuh na tuah ciangin numeino, lungsim picing nailote banga na thuaklah ding hong deih lo hi. Na khempeuh a thuakdan a siam numeite lamah pasalte lungsim awn zaw hamtang hi. Tua ahihman in numeite aw na deih bangin thu khat la khat hong pian theih loh teh na lawmpa zungkok in mawhsak pahpah kei in.\n8) Mihingte nunzia en leng numeite sangin pasalte kizopna lamah pawpial baih zaw uh a, ahizongin “sihna lobuangin hong khen kei hen” cih kammal pen nuntakpih a sawm tawntungte Pasalte ahihi. Tua ahih manin na lawmpa, na pasal pen tha a piaden zo dingin kigingsa in om in.\n9) Pasal a tamzaw pen numeite banga ngaihsutna, gelna khempeuh a genkheh pahpahte hilo uh hi. Muanhuai takin om in citak peuh lecin damdam in pasalte’n amau ngaihsutna hong pulak kheh ding hi. Numeite sangin pasalte pen kizopna ah lungsim leh pumpi pumkhat a suaksak nuamte hizaw uh hi.Ngak siam in.\n10) Na lawmpa, na pasal na khem ngeingei leh a ngeina banga hong muan kik ding pen hun sawtpi na ngak kul ding hi. Pasalte’n kikhemna pen thuaklah pha diak uh hi. Adiak diak in numeite lampan hong pai kikhemna pen sang siam thei pak lo uh hi.. (…….) Francis Lamthang\nPrevious: Cidam in khansau nading\nNext: “The rule of law” cih kammal ~ Khat Thang


url: =Refugee naupang te Diploma leh Degree sintheih nading gelna kinei :: ZOMI DAILY\nposted on 4 January 2016 at 10:33 pm UTC+9:30 Lomkholna: Malaysia, News, Refugee, Sawltak, Zomi\n“Hihbang in vaihawmna pen nakpitak in lungdam ung. Hih Project hangin Refugee Teachers te ii Quality pen tampi khantohbeh bektamlo, adang Refugee tezong hoihtak ki pantah zoding hi.\nMalaysia gamsung ah UNHCR in Refugee gambel in aciapteh mi 155,000 bang om a, Community Learning Center zong 127 bang kinei in, tuate tawh na kisemkhawm hi” ci’n UNHCR Resident Representative Richard Towle in genkhia hi.\nBrickfields Asia College Managing Director Raja Singham inzong tulaitak NGOs (Non-governmental Organisations) 50 val tawh hih Project ki semkhawm hi cih thu genkhia hi. Tubek thamlo maikumsung ah mimal leh kipawlna Corporation tuamtuam panin panpihna tampi omding cih lametna aneihlam zong genkhia hi. ZD Sawltak #zomidaily\nPrevious: India leh Bangladesh gamsung zinling hangin mi 11 si, 200 val liam\nNext: US gamsung khualzinna pawlkhat – 3


url: =Antang ip khat tawh mindai ding maw ~ Job Cinpi :: ZOMI DAILY\nposted on 22 April 2020 at 9:08 am Lomkholna: JobCinpi, News\nAntang sai khat ah papi khat pai-in hih bangin gen hi. Ka pu pen kumpi nasem khat ahih manin kumpi huhna pan a ngah antang pawlkhat a kimam zaw deuhin zuak kik nuam hi, na lei kik nuam uh hiam ci hi. Na et nop uh leh ci-in a thungip sung pan antang tawmno khat lak khia hi. Antang sai neite in tua antang a et uh ciangin lei theih sa lel uh ahih manin ip bang zah zuak zo ding, ip khat bang zahin zuak ding ci-in a man ding zah dong pah hi. Ip nih zuak ding om ci hi.\nAntang la dingin mipa pai khia a, a sawt loin saihka khat tawh antang ip khat hong pua uh hi. Saihka tung pan antang a suah khiat zawh uh ciangin tua mipa in a ton khoppih saihka hawlpa khiang ah a om lai ip khat pen na la kik inla hong kinawh mahmah in ci-in limtakin thu vaikhawk hi. Saihka hawlpa zong a om lai antang ip khat a la dingin pai khia kik pah hi.\nAntang sai neite in zong a lah masak antang tawh a kibang hiam ci-in tua ip sunga antangte en pha kik uh hi. A lah masak tawh kibang ahih manin zuak kik dingin sai sungah koih pah uh hi. Tua ciangin antang zuakpa in sai neite khiang ah, ka pu zum pan a ciah ma-in hih antang zuakna sumte ka piak loh phamawh ahih manin antang ip nih man nong pia thei uh diam ci hi.\nAhi zongin antang leite na hai lo uh hi. Amau khat le kha a kithei ngei zong hi lo bek tham loin antang ip khat bek ngah pan uh ahih manin ip khat bek ngah ka hih manun adang ip khat hong tun ciangin ip khat man hong pia thuah kik thei pan ding hi ung ci uh hi. Tua bang na cih uh leh zong ip khat man hong piak masa lel un ci-in antang ip khat man la-in tua mipa sai sung pan pai khia hi. Hih hun dong kua mi khem hi a, kuate khem thuak cih kitelcian nai lo hi.\nTua antang zuak mipa a pai khiat zawh a sat loin sai mai ah saihka tawh antang ip nihna hong tung kik leuleu hi. Saihka tung pan antang a suah khiat zawh uh ciangin antang sai neite in a cian lai antang ip khat man tua saihka hawlpa tungah pia uh hi. Saihka hawlpa in, “Bang dingin ip khat man bek hong pia na hi uh hiam, ip nih hi lo hiam kong puak ” ci hi. Antang sai neite in ip khat man na lawmpa tungah pia khin ta ung ci hi.\nThu a kigen kik tak uh ciangin pilvangtaka khem thuak ahih lam kithei khia uh hi. Mikhempa in bangci bangin khem hiam cih leh antang sai khat ah adang antang sai khat min tawh antang lei hi. Tua antang saite in mikhempa gen antang sai min thei uh ahih manin sai tun ciangin sum nung piak dingin thukim uh hi. Mikhempa in tua thukimna a ngah zawh ciangin a khem nading antang sai neite tungah antang a zuak ahi hi. A tomin gen ding hi leng antang sai nih kikaal ah ngian tawh na a sem suak hi. Midangte sim theih ding na deihsak leh na share sawn in. Lungdam, Job Cinpi (Zomi Laisim nuamte)\nPrevious: COVID-19 Update XII: White House pan theihhuai pawlkhat\nNext: Tedim ah “Damna Crusade” Speaker asemding Sia Frederick mawtaw tuahsia


url: =Child Prodigy :: ZOMI DAILY\nposted on 9 November 2015 at 7:25 am Lomkholna: Article, Pautunthang, Theihhuai\nMihingte i pian khiat tungin mihing ngeina hi ding maw hi lo ding cih kigenkhawl thei lo hi.Kum 4/5 khawng ciang pumpi lungsim a khantoh dan tawh kizui in ki ngaihsun thei pan hi.Mihing a tuam dang deuh om se uh hi.A pianzia uh mi tawh kibanglo, mi sangin sang deuh aihkeh niam deuh cih khawng.A lungsim uh mi sangin hat diak cih khawng om thei hi.Naupang a lamdang diak te ‘Child Prodigy’ kici hi.Hih dan naupangten midangte sangin na khat peuh siam baihzaw uh hi.\nChild Prodigy pen letsong Gift nam khatin ki ngaihsun thei hi.Hihdan naupangte a kum uh a cinma in lamdanna khatpeuh nei hamtang uh hi.Leitungah hih dan naupang piang gen ding bangzah hiam khat om hi.Pawlkhat bang power nei mah bang liang uh hi.Music lama mi minthang Wolfgang Amadeus Mozart bangin kum 4 bek a phak lai in hilh kuul lo in harpsichord tum siam hi.Kum 6 a phak ciangin a opera masa pen ‘Bastein and Bastienne’ zosiang ta hi. Italian Painter minthang Primo Conti in kum 11 a phak in ama’ lim a gelh pen leitunga a man tam pen pawl ahi hi.Kimawlna lamah zong Russian Gymnast Nadia Comaneci in kum 14 a phak in 1976 Montreal Olympic ah perfect score 10 points nihvei score hi.Leitunga perfect score a bawl lakah a naupang pen a hih banah a kizawma bawl thei omsun ahi hi.\nChristian Heinecken, kum zalom 18 na hun laia German Child Prodigy, The infant of Lubeck’ kici zong kaal 6(six weeks) bek pha pan in German pau siam cihtakin siam ta hi.Kum khat a phak ciangin ‘Pentetauch’ hoih takin sim thei ta hi.Kum thum a cinma in Laisiangtho bup sim zo hi. History , geography, leh mathematics siam mah mah hi.Tua banah Law leh Anatomy lam zong siam peuh mah hi.Kum lip ha pan in si hiau mawk hi.\nDaniella Ferguson- pen Dt 17th June 1914 in Sweeden ah piang hi.A pian tungin zawngkhal peuhmah ahihmanin a nu leh pa ten a hin ding zong lam-en ngamlo phial uh hi.Ahizongin kaal nih khawng hong phak ciang hong hoihto in nawi khawng hong tep thei hi.Tuaciangin ma hong sawnto zel in muhtheih zah phial in khangto hi.Kaal li a phak ciangin pau thei in lam pai thei hi.Amau singtanga teeng ahihman un a nu leh pa ten dawi nasep hi dingin um mawh uh a, siampi kiang paipih deep uh hi.Kha nih a phak in naupang kum 10 te hih theih khempeuh hih thei kim ta hi.Pau tuam tuam nam nga in pau thei hi.Tua pau te pen kuaman sinsak het lo in ama’ thu in siam ziau mawk hi.\nA nu leh pa patau in siavuan te kiangah paipih uh hi.Siavuan kiangah a paipih un kha li mi bek himahleh naupang golpi khat hi ta hi.Tua sia vuan pa tua naupang nu in leh hilh zawsop mawk hi.Siavuan pa’n zong a cih nang thei lo in,”na tanu un kei sang thei zaw e” cihsan ziau hi.Kum khat a phak ciangin pau nam 15 siam takin pau thei ta hi.Piano siam takin tum thei banah lim gelh siam mah mah hi.A meel zong naupang kum 10 mi mah bangta hi.\nDaniella-in midangte lungsim ngaihsutna thei thei mikmek mawk hi.Tua banah mai lam hun thei khawl thei hi.Sik lam lim lim pen en leh kawi zo liang hi.Sikkeu leh iron rod khawng a ngaihsutna bek tawh kawisakzo hi.A sangkahna laisin thupi salo lua a hihmanin tawp hi.A sang sia ten misiam te etdiksak dingin ngen uh a, a nu leh pa ten phallo uh hi.Kum nih a phak ciang a lungsim leh pumpi khang mah mah ta hi.A lamdang khatah a lu ah sam po vet lo hi.Mi lamdang khat ahihmanin a nu leh pa lungnuam thei lo uh hi.A khuapih te un zong a tate utawh kithuah ding phallo uh hi.Kum thum a phak ciang a nu leh pa ngaihsutna control thei ta hi.Zan ciangin amah bek in a om laitak nangawn in phun phun niloh hi.A ihmu ngeilo ding tawh kibang liang hi.\nKum 5 a phak ciangin khangno kum 14/15 kiim pawl mah bang ta hi.Mi lakah a om ciang miten lamdangsa in en thapaai uh ahihmanin nuamsa lo hi.Tua ahihmanin amau in ah kikhum den mai hi.A nu leh pa in a cihna ding uh thei lo in Hostel ah koih sawm uh hi.Tua hostel ah a koih sawmna thu uh thei khol mawk hi.A utlohna thu gen in hostel ah ni nih val a om loh ding lam hilh hi.Ahizongin a nu leh pa ten koih veve uh hi.Ni nih khitciang Hostel Warden in naupang dangte laka om ding hi kei ci in a inn ah kha uh hi.Tuaciang inn ah om in piano khawng peuh tum zel hi.Kum 6 a phakna ding kha nih khawng bekin a sap laitak khatvei inntuala om pen inn sungah lut nawn lo hi.\nA nu leh pa ten sawtpi zongin a muh loh ciangun a vengte uh dong kawi kawi in amau lah a mu om lo hi.Thunei te kiang zasak in khawtangin zong ngeingai uh hi.Sawtpi a zon hang un mu zo tuan lo uh hi.Tuaciangin Sweeden naupang lamdang ‘The Swedish Wonder Girl’ a mang suak ving veng hi mai hi.Daniella-in a man ding thu a nu leh pa kiang genkhol ngei hi.A thu gen kholh bangin tangtung petmah hi.A man dan pen mi pawlkhat in kumpi lam thunei ten amah sincian nuam in gu uh hinteh ci uh hi.Pawlkhat in bel amah pen leitung danga mite aihkeh dawite bawl hi dinga amau kiangah ciahpih kik ta uh hi ding in ummawh uh hi.\nPrevious: Lungdam’ dan leh lungkham’ dan siamsawm ni\nNext: Ka muhpak US Gamthu pawlkhat – 44\nMakai Nehemiah leh Zogam ~ Pau Do Lian


url: =Khangno leh Ngimna ~ Deih Tung :: ZOMI DAILY\nIh khangno hun lai in thu ki thei baih in ih lungsim tha hat hi. Ih si san hat in thu khat peuh peuh ih ngaih sut ciang a piang zo ding leh a hi zo ding in ki ngaih sun hi. Lai ih sim ciang in zong ih khuak tha hat in ki ciam teh thei hi. Ih sep khat peuh peuh pen ki siam baih deuh se in khangno te ki paak ta mahmah thei hi.Ih neu lai hun a hih leh bel ei thu thu in ih gam taang a a hi zong in ih gol pian teh Leitung pai zia tawhki zui in ih nun tak hong kul hi.\nLeitung ah na a ol no tak a ki ngah om lo a, ol no tak a ih ngah te lah hoih lo in, a hih kei leh thu maan lo lampi na hi thei hi. Khangno hun sung in sum na nei a, na nei kei zong in Vision hoih na neih ding kong deih sak na tawh lai hong at ing. Vision hoih nei a nahan ciam nak leh na lung tup na mun na tung pel mawh ding hi. Hih lei tung ah na lungtup khat peuh peuh pen na ngah dong na han ciam nak leh ngah lo cih bang in na om kei ding hi.\nMipil te in bang na gen uh hiam cih leh Leitung ah mizawng ih cih te pen sum zat ding a nei lo, an nek tui dawn ding a nei lo, silh leh teending a nei lo te hi lo in, Vision a nei lo te hi na ci uh hi. Bang hiam cih leh Ngimna nei lo a ih om tak teh ih sung a om ih sisan leh ih khuak in bang mah sem nuam lo in mawk omom uh a, a sawt na teh ki siansuah lo lua a hih man in ih sisan leh ih khuak a ngei bang lo in ki hai mang zaw in ki dam loh pih zaw hi.\nLawpna leh tup na tawh a kal suan te pen a sisan a thatang lawp a, na sep hah kat nuam sa uh hi. Khangno te in Vision hoih nei lo lua a hihmanin tu hun teh ut ut in ki gam taang a tua in hong sia sak hi. Vision hoih ih neih tak teh tua in ih lung sim hong kai a,tua in hong makaih a hih manin ei thu thu in kita ngam nawn lo in ih pum pi ki it siam ta hi.\nIh khangno hun ki bang lo a, sum haute leh mizawngte kilam dang mah mah ding in ka umhi. A hi zong in mihing ih hih na ki bang a, vision a nei zaw zaw khangto ding hi zaw hi. Hau na pi in ngimna ki cian nei lo te pen zawnding ma nawh hi zaw a, zawngna pi in ngim na ki cian nei a, a hanciam te pen hauh ding a manawh hi gige zaw hi. Sangka kah lai in laihai teng pen mihau te ta tenghi in, lai pil teng pen mizawng teng a hi hi.\nMizawng teng in a zawng uh na sa uh a, hau nuam in hah kat uh a mihau te a hih leh hauh na nuam sa in nop tat uh hi. Sum leh paai vai ka tam gen nuam kei a, mihing te leh tupna, ngim na, vision hoih a kisap na a gen nuam ka hi hi.Leitung ah mimin thang leh kumpi ulian lam te tangthu ka et kik kik teh ngim na a nei lo pi a, a gual zo ziau, a minthang ziau kua mah om ka sa kei hi. Ngim na ki cian nei uh a, a ngim na uh a sih pih ngam te bek mah a tawp dong kal suan zo in gualzawh na ngah uh hi.\nKhangno te aw, Vision hoih hong nei un la, hong han ciam un. Tuhun in no te hun hi a, no te ading in leitung ah Pasian in a kicing in na khem peuh hong koih sak zo hi. A hanciam leh a citak a kuh kal te a ding in a hi thei lo bang mah om lo hi. Haksat na a om ciang in a ki zo zo lo hi lo a, hih pa gual zo leh gual zawh na a thuak zo tak pi ding hiam ci a hong ki sinsak na hi zaw hi.\nVision nei ih cih te bang dan hi a, bang teng tup na ngim na nei uh hiam? Gen teh na in; Siavuan, Lambuu, Sangsia,Pasian nasem, Lasiam, ki mawl na, lim suaih, lai at, mel kineih siam …..tam pi tak om kha ding hi. Hih danin na ut pen pen bang hiam cih thei ma sa in la, tua khit teh koi cih leng tua din mun tung thei ding cih thei in. Mipawl khat te pawl ki mawl lam ki va a, pawl khat te lai lam ki va mahmah uh hi. Nang lehnang zong napian pih siam na in bang hiam cih zong ki thei in. Pian pih dan pian a neutung pan in a siam pian sa zong mitam pi tak om hi. Tua dan te a ding in gualzawh na ding baih lam mahmahhi.\nMipawl khat te pen khuahun zui in agualzo tam pi tak te engpong uh a, a mau zong a gualzawh na ding un haksa pi in hahkat uh a a hi zong in gual zawh na ngah lo uhhi. Lai lam a lawp vet lo, kimawl a uuk, a dang tuam tuam a uuk na a nei te ading in tu hun teh nuntak theih na vive hong hi tahi. Eidin mun tek tawh ki zui in bang ngim na nei a, bang lawp ka hiam? Bang siam ka hiam? Cih zong ei leh ei ki theih ding thu pi hi. Pawl khat te leu leu pen a lawp lahki thei lo, bang mah lah siam na nei lo cih dan in om uh hi. Tua dan a omna hih leh na lawp a om ding leh na siam bang hiam ci in nang leh nang han ciam in ki sit tel in. Tua tungtawn in nang leh nang dam dam in na ki thei to to ding hi.\nLasiam minthang mahmah te ka eng mahmah a, a hi zong in ken la sa thei lo ka hih man in kei a ding in ka eng pong hang a mawk na a hihi. A hi zong in kei pen ki mawl a uuk mahmah, lim suaih siam khat,…. ka suak thei veve hi. Mihing ih cih pen ki vat na ki bang lo, siam na ki bang lo, lawp dan ki bang lo hih manin ei lawp dan ei siam dan tek tawh ih nun tak nading ih zon theih na ding thu pi mah mah hi.\nHong siasak thei tep leh muam, numei kizuak, zatui hoih lo, hoih loh na a tuam tuam te pen nang lung sim tawh kizui hi a, ngim na ki cian a nei lo te nasep a hi hi. Ngimna ki cian na neih theih na ding in lawm hoih zong ki sam hi. Lawm hoih in ih ngimna ih taangtun ding hong deih sak in a hoih lo lam hong hilh nuam lo hi. Hoih loh na in ih kiim ih kiang ah hongngak den a, a hi zong in hih ze et na te pan in ih gualzawh ding a hihi.\nSum deih luatna in ih ngimna hong susia thei hi. Sum in na khem peuh hih thei lo a, a hihzong in mitphial bang in hong khem pah pah hi. Sum deih man in tawm khat sung a ki mang ding thu te masak kha kei in la, na vision hoih te mangngilh lo in kem cing zaw in. Khat vei vei teh in nuntak na ding haksat man in ih ngim na kitai san a, tawm khat sung bek a ki mang dingthu te ahki buai hi. A hi zongin na ngimna, na vision mangngilh khakei in. Nang pen koi taka pai ding na hih lam ki mang ngilh ngei kei in.\nNgimna nei na pi a tangtun zo lo pawl khat om tuak veve a, ngim na neivet lo a,bang mah a hih vet lo te tawh bang ki lamdang nawn ding hiam ih ci kha ding hi. Ngimna nei a,na gual zawh kei leh zong ngim na nei vet lo te sang in a thu pi zaw veve khat na hi ding hi. Hun khat lai in gal ki kap na sung khat ah lawm ta nih in gal sim khawm uh hi. A lawm khat pa pen gal mai ah pai kha a, a khat pa pen a nung ah a buu te tawh om hi.\nGalmai a pai pa pen gal sung ah liam in gal lak ah a si ding in om hi. Tua thu galkapbuu te tawh a om pa a lawm pa in a zak teh om thei nawn lo in galsung ah tai lut sawm hi. Galkap buu pa in pai kei in, nang zong si kha ding hi teh na lawm pa pen na va pai hang in na si khin ding hi ci in kho hi ta se mah leh galsung ah pai lut in a lawm pa va zong hi. A lawm pa kiang a tun teh a lawm pa na si nai lo a, “hong pai ding a kong up mawh mah hi lawm aw..ka lawm hoih aw.. ”a cih khit teh sih san hi.\nHih galkap pa zong a buute kiang ah a ciah kik teh a buu pa in kong cih cih mah hi na pai pong hang bang ki lam dang a hia? A cih tak teh gal kap pa in zong ka lawm pa in “hong pai ding a kong up mawh mah hi” hong cih khit teh si a hih man in ki lam dang hi na ci hi. Hihmah tawh ki bang ngimna neina pi a tangtunzo lo te pen ngim na nei lo a a mawk om te sang in ki lam dang na om veve hi.\nNgimna leh tup na hoih nei in ih om na leitung puah siam ni, gam leh minam a ding, Pasian a ding in ih nuntak nate zat siam tek ni. Vision nei lo a na mawk om mel mel lel ding uh hong deih sak lo lua ka hih man in Vision hoih hong nei ta peuh un…. Ngim na tup na ki cian nei tek ni. Ih tup na ih ngim na ciang ih tun zawh na ding thasaan in han ciam ni.\nKei mah in hih lei tung ah khat vei bek piang in tom no khat sung bek a nungta ding ka hi hi. Tua a hih ciang azen zen in hih leitung ah It na, hehpih na nei in lah thei na ding (a hih kei leh) Leitung a ding in nahoih khat peuh peuh sep theih na ding hun man pha ka neih leh itsik lo, zekai lo tak in tu mah mah in ka sem ding hi. Bang hang hiam cih leh ka nuntak na tom no sung bek a hih man in nidang ciang hih bang hun man pha ka ngah kik ngei loh ding lam ka ki thei hi.\nPrevious: Babylon luite gei ah… ~ Zomi Quavadis\nNext: Sumpi in pawlpi thaguipi ~ Hau Thang


url: =Suahtaakna ih zuunsiam tatak hiam – Can we really handle freedom? :: ZOMI DAILY\nposted on 6 January 2020 at 1:48 pm Lomkholna: Article, Nantalsuan, Politics\nLungsim suahtaakna pen ei khatciattung ah, kinga phadiak himahleh, pumpi suahtaakna bel a thutuampi a hihi. Eithukimpih lo-in midangte’n ih lungsim hong hencip zolo a hihna dungzui-in, ei leh ei bekmah kihutkhiat kul hipah hi. Pumpibel ei thukimpih kullo inzong hong kihencip theilel hi. Lungsim suaktatlohna in pumpi nangawnzong, sihna hongtunpah keizong in, gilbeem hong tunthei hi.\nSuahtaakna a ngah veve, kepzia leh zuunzia pen gamkhat leh khat kibang lo hi. Pawlkhat te’n gammite thupisak uh aa, a langkhat ah mimal angsung a thupisak om cih ih theiciat hi. Tua hi-in, British Empire pan suahtaakna ngah veve, USA, Singapore bang gamte leh Zimbabwe, Kawlgam cihtepawl kitehtheilo leuleu hi. Bang in kilamdangsak hiam cihleh, suahtaakna-zuunsiamna dungzui na higige hi.\nEi khatciat ih nuntaakna leh kikhuasakzia zong, ih suahtaakna ih zuunsiamna leh kepsiamna tung ah tampi kinga hi. Mimai ah ih gamtat-luheekna kantan-in, kuamah muhlohna, eiguak ih omciang’ ih ngaihsutna leh gamtatna pen a thupizaw a na hi hi. Tua hunciang-in ih suahtaakna bangci zatsiam cih hong kilang zawdeuh hi.\nGamtatna leh kampau tawh a kilakkhiat masiah, utbangbang ki ngaihsut thei aa, zong hong kikhaam theilo hi. A hizong-in, a diklo gamtat luheek leh kampau hoihlohna pen ngaihsutna a hoihlo pan, hong pokhia theideuh kici hi. Tua hi aa, kua mah in hong thei keitah ci-in, hongsuak bangbang ngaihsut huailo hi. Sialehpha khentel theihna in, a uk kul hi.\nSialehpha khenteltheihna (conscience) leh suaktatak aa deihteeltheihna(Freedom of choice) pen pianciil pek in, a kingahkhinsa cih ih upna ahihi.\nTua hi-in, ih telkhakloh hang’ pianpih suakta tak-in ngaihsut theihna, ki neiciat hi. A hizong suakta tak-in pulaktheihna leh gamtat-luheektheihna pen teenna gamlehmun zui-in kingahkim lo hi. Theihciat hilel ci-in, mipiicing nailo khat, kikhahzau samlo hi. Naupang temhiam-piak tawh kibang ding a hih man-in, hongbawl hong Siampa’n zong eitawh a kituaklo khat hong pialo a hihi.\nItna zong tuamahbang in, mikhempeuh itding kikhaamlo napi, lakkhiatdan siamding’ a thupi a hihi. Suahtaakna bangmah-in, it-khialh ngaih-khialh, it siamlo cihbang a om thei hi.\nItna leh suaktaakna pen thudang khempeuh sang-in, zuunsiam ding’ kisam phadiak hi.\nKawlgam pen gaalkaap uniform tawh a ki-uklai-in gambup-in thongsung ah a omtawh kibang hi. Suaktalo-in, heina khempeuh ah ih kidawmtek hi. A tamzaw in gampua-pusuahding bek kingaihsunsun hi. Khumcip kuamah ih ut kei hi.\nTuhun ciang, thongkong kihong ding’ kipan diaidiai pen, tagah nawimu bang-in ki diang heethaat nuam hi. Kiim leh paam ah thautang leengleeng lai a hihlam, kiphawklo, kiza khalo thei hi.\nAntah in hong kineipakzong hithei hi. A hizong, hunhoih in ngaihsun aa, suaktaakna diktak ih muhnading’ lawmhoih leh panmunhoih zonhun a hihi. Deihlohpen hunsia khat in hong nawk-kik leh, thu baihlo, nanbaihlo ding a hih man-in, ‘Buipi leikei inzong khuangai’ ih cih paunak phawkkawm in, kidawm-aa, maikhuat ding a hihi.\nTukum gambup kiteelna mitsuan in, thuhoih bulphuh mitampi a ommahbang inzong, a beisa ah vawhlo semlo na-pi’ ngiabang in, ankhing buluhnuam, anla-nuam pawlkhat zong hong kipanthei ding a hihman-in, pilvangna kisamta hi.\nIh suahtaakna mi-ap khazeelte ih hihloh ding ngaihsun in, a pua-tham leh a sungthu khenteltheihding thupi hi. Siingkuang leh aikuang khekkha nawn kei ni. Mikhat, pawlkhat noptuamnading bek in, mipi saltansakden ding’ ki-awihuai nawnlo hi.\nA tawpna ah, suahtaakna pen eisung ah a omsa hi-aa, ih hinsak tawntung nopleh, kep leh zuunsiam, huaisiam ding bek hita hi. Nantal’suan (Mangkaang khutpan-in Kawlmang khutsung ih tunni January 4th phawkna tawh)\nPrevious: ZAM Thupuak :: 05 Jan 20 (UN Appointment kila thei)\nNext: Theihloh kal kigammang thei ~ Lian Tuang


url: =Tulai hunsia sungah ~ Dr. Ngul Khan Pau :: ZOMI DAILY\nposted on 3 June 2021 at 1:55 pm Lomkholna: Article, Biakna, Ngulkhanpau\nI. COVID19 SECOND WAVE\nTutung Covid19 pulnatna nihna in India gam nuai cihtakin hong nuai a, Covid huhau in nisimin mi tulli val si hi ci-in kiciamteh hi. Tua tulli i cihte kumpi theihpihte hi a, kumpi theihpihloh a tamzaw hi dingin ki-um hi. Tua mah bangin a veithak (positive) ni khat in tul-za-li bang pha tawntung hi. India gam Covid19 hong tun tu’ngin kumpite in kilawhlohna dingin hong khakcip uh a, tua hangin a si a mang a om hangin mi tamlo nuntakna bei hi. Tutung Zato lamsiamte in (Medical Expertise) a huzap nihna (second wave) hong tung ding hi, a masa sangin nasiazaw ding acih hangun kigingkhol se loin Kumbh Mela (Hindute mawhmaina dingin Ganges lui-ah kidiah/tuilut) thumvei tak hong nei uh a, a khatveina tuilutna ah mi tul-za-sawm-sagih sangin tamzaw a, tutung tuilut khempeuh 9.1 million in kiciamteh hi. Leitung ah khatvei thu-a mipi tam kituahna penin kiciamteh a, International Space Station panin zong mipite kimu thei kici hi. Hih Space Station panin leitunga a kimu thei adang nih bek om a: Great Wall of China leh Himalaya mualdung ahi hi. Kumbh Mela zong kimu thei ahih manin a thumna hi ding hi.\nHih mipi 9.1 million tuilutte hangin Covid19 Second Wave (a huzap nihna) hong kizel gawpin tua mun panin amau omna ciatah natna ciahpih uh hi. Misi tamlua in nisim kihalna phualpite in halkhin zo loin, amau innkuanpihte in tua misi halte (cremation) sum tawh cial uh hi. Laigelh mi numei khat in ama pa sih hal dingin a pai uh ciang a halna ding phual mi thum kituh uh hi, ci hi. A mundang teng zong siluang li leh nga in ngak hi, ci hi. A kihal theite sumneite zong hi uh a, a kihal zo lote’n a it a ngaihte luang Ganges tuipi sungah pai uh hi. Tunai in tua bang a kipai leh luipi gei piaunel a kivui si luang 2000 val kimu hi cih thukizakna ah hong kigelh hi. Hih bang hong tung ciangin i labu a, “Nuntak hun tom mahmah hi, singteh pulh tawh kibang hi, buhlom hen tawh kibang hi, hunlap in,” a cih ka phawk hi. Singteh pulh tawh kibang takpi ahih manin Covid19 pulnatna taktak suak hi. Tutungin Pasian nasem pastor, missionary leh evangelist-te lim sih mahmah a, hih pulnatna leh Pasian nasemte’ nasepzia kikal etphathuai kasa hi. Catholic Church India in tutungin father, nuns leh bishop a site mi 350 val dingin gen uh a, tua mah bangin Protestant Pawlpite in zong tukum 2021 April kha sung bekbek hunbit nasem 250 valin hong sihsanin ciamteh uh hi.\nCovid19 hangin a si inkuanpihte a ki it mahmah hangin misi kilawng thei lo, pawlkhat bang hankuang kikilhcip sa-in kipua a, inkuanpihte’n gal-et uh hi. Chennai ah nipi kalkhat apha naungek nih a nu leh pa un sihsan cih kaza hi. Tua bangin Pearsonmun khua panin naungek a nu in sihsan, ahih hangin doctorate in naungek honkhia thei, a mel i muh ciangin i lungtang hong zen hi. Ka lawm Nagate khat amah positive in ICU ah a om sungin a zi-in zato inn mundang khat panin na sihsan a, amah kihilh ngam nailo hi. Tua bangin Guwahati ah pastor a sem lai, keima hih theih bangin ka pattah a ithuai mahmah Tangkhul minam tulai takin zato ah om a, lametna tawm mahmah cih kiza hi. Ta guk nei-in sihna manna tuak leh a zi leh a tate mailam ding mihing lam panin gel haksa kisa mahmah hi.\nII. INN GIMNAM SIA\nKo omna apartment sungah nuta thum studio room khat ah tuibuuk leh annhuanna tawh kithuah in om uh hi. A inneu bek hiloin amau mehduh nam pen a gimnam tuamtuam tawh sathau a kan hiden ahih manin a inn uh gimnam hat mahmah hi. Zingsang a thawhkhiat hun uh, a kongkhakpi ahon hun uh kithei hi. Besan sathau a kan gim khawng, lothangsan leh lothangkang gim khawng tawh amau kizutna sathau gimnam tawh a kigawm gim pen diik haksa kisa hi. Amau nuta teng sunkhua in kikhumcip thei bilbel uh hi. Amau a sungah om den uh ahih manin tua bang gimnam a om lam zong theilo uh himaithei hi. Inn gimnam i gen ciangin i Lai Siangtho sungah Lazarus sihna panin a thawhkik khit Martha in ama inn ah Jesu leh a nungzuite annekpih a, tua lai-ah Mary in sathau namtui tawh Jesu a khe a nuhsak i mu hi. “Amaute in nitak an na vak uh a, Lazaras ahihleh Jesuh tawh anne-in tukhawmin, Martha pen anpia-in a manlah hi. Tua laitakin Mary in a manpha mahmah nard sathau namtui thawl khat hong paipih a, Jesuh’ khe a nuhkhit ciangin a sam tawh a nulsak hi. Tua innsung khempeuh sathau namtui gim hong nam hi.” (John 12:2-3).\nMartha innsung sathau namtui gim tawh kizel hi. Mite in i innsungah bang gimnam a za uh hiam cih ngaihsuthuai hi. Ei a inneite’n i zakloh hangin hong lengla mite’n i innsung gimnam na tel mahmah uh cih kimu thei hi. Lungdamkohna, Pasian pahtawina innsung khawng a gimnam zaknuam a, kitot kiselna, kimuhdahna, kisimmawhna innte a gim nam nap haksa hi. Hih ka gen leh 1993 November kha in Portland, Oregon ka omna inn ka phawk hi. Mikangte inn ah paying guest in ka om hi. Amau innkuan American Thanksgiving Day zang dingin inneipa’ nu leh pate kiangah zin uh hi. Tua inn golpi sungah kei kia ka om a, gamdang pan sangnaupangte’ ading ci-in company khat in kei zong bawngsa, voksa, aksa lompi thum hong pia uh hi. Ken zong India mite mehhuan ka theih danin bawngsa ka huan a, Mikang inn pen bit mahmah ahih manin kongvang khempeuh ka hon khit hangin “ai-eng leh lothang” gimnamte nipi kal khat sung bang tua innsungah nam lailai hi. Tulai-in i mehduh pawlkhatte i innvengte’n namsia a sak ding na om ding hi, cih zong phawkhuai hi.\nIII. MUSLIMTE ZINGSANG THO BAIH\nGuwahati a ka omna uh ka innvengte uh Muslim vive hi. Ko omna tawh kigamlalo ah amau biakinn (masjid) khat om a, zingsang nai 4:00 in a siampipa un Allah phatna leh biaksapna hong tangko den hi. Tua bangin siampipa’ sapna ging a zakkhit uh ciangin pasalte zingtho suak uh a, mehteh zuak ding, ngasa zuak ding, sum thalawh dingte zingtho bek hinawnloin nasepna ciat ah kuan dingin hong gamlum uh hi. Tua zawh ciangin hong gamdai i cih leh amau sepna mun zuankhin na hi uh hi. Ka ngaihsutna ah bang hong om hiam cih leh zingsang thobaihte sum leh pai, nek leh tak ah zong na khangto hamtang cih ka mu hi. Zingtho ning ci mahmahlote sangin zingtho a sep ding zongte mah thupha sangtak zong ka sa hi. Zingsang lamsiau dingin nai 5:00 in ka pai ciangin tua lamsiau a ka paina ah mi na tam mahmah zo tawntung hi. Nupi papi nungak tangval zingsang huihsiang dik ding leh thala dingin a tai tawh, lampai tawh kitam mahmah ka muh in hong thalawpsak hi.\n‘Minam khangto dingte zingtho baihte ahi uh hi’ ci leng kici khial lo ding hi. Tua hangin Muslimte amau omna munmun ah khangto mahmah uh hi. Mehteh mehgah limtakin cing uh a, tuate zuakin sum leh pai na zong uh hi. Lamka khuapi bang Muslimte’n mehteh mehgah hong zuak kei leh bang i meh tam ka ci thei zel hi. Tua bangin Assamese-te zong hunlui sungah – zingtho lo, nasep thanuam lo, amau lo amau kholo in Bangladesh panin Muslimte na sam uh a, gam leh lei neilo Muslimte kum bangzah zawh hiam ciangin innkip lokip hong nei uh hi. Nasem nuamte Topa Pasian in thupha na pia a, a lokhoh uh a sawt zawh ciangin amau lo khawng a suaksak tangthu gen ding tampi om hi. Keima awlmawh thu gen lai ding hileng Lamka gam bang mehteh mehgah lo bawlna ding mun tampi awng hi. Alim a al duh napi’in nasep sawmlo a mite huansa sepsa nek ding bek a sawm a thahatzaw lai khangnote hong om ciangin kiam lam a manawh i hi hi.\nTua mah bangin tanglai Pasian mite zingtho baih uh hi cih Lai Siangtho sungah kimu hi (Piancilna 19:27, Joshua 3:1, Late 5:3, 143:8). Cidamna kibang lo ihih manin sawt lup ding kisam zong ki-om thei hi. Ahi zongin Pasian zat mite a lumlum cih bang na om lo uh hi. Meitei minamte zong nitak ei mite lup zawh ciang kiho lai uh a, ahih hangin zinglol mahmah uh ahih manin khuavak taktak nai loin bawngleng tawh nasem dingte kipan khia uh hi. Hi bangin nek leh tak zong lehang i hau kei zongin i nekkhop kimu ding hi. America gam zong nasepna gam hi, zingsang a kuan pawl, zan lam a sem pawl cih bangin sun leh zan nasepna gam hi. Tua hangin leitung ah a haupen gam hi; ahi tak mah hi, cih ding hi.\nIV. GUKTAKNA TAWH PASIAN BIA\nZingsang lamsiau a ka pai ciangin kala nupi nih zong ka mu thei zel hi. Amau lamsiau a hong pai hi masa loin mite huan sunga pakte a gu nuam na hi gige uh hi. Kumpite’n lampi gei a pakkung a suante uh zong a pak omte na lo thei zel uh hi. Tua pakte bang a zang ding hiam cih leh inn a tun uh ciangin a bawltawm pasian biakna in zang ding uh hi. Tua milim pasiante mai-ah pakte koih uh a, thupha ngen uh hi. A taktak in gen ding hi leng guktakna tawh amau pasian bia kici thei hi. Amau a nungta Pasian bia hi lo hiven phamawh se ding hiam i ci kha thei uh hi. Ei a nungta Pasian a biate’n zong i Pasian eima ut bangin kaih sawm i hidiam ka cih hun om thei hi. I Pasian khemsawm i hi diam, zawhthawh thu tawh eima nopsakna dingin Pasian bia i hi diam, ka ci hi. Thupha dawhna i bawlte hoih kasa hi. Ahi zongin hong piak leh lungdam ding, hong piak kei leh zong khasiatna a zatloh ding hoih hi. A hang pen hauhna cih khawng i lunggulh hangin a kemsiam ding kitawm hi. Zawnna hangin mihing nuntakna a kisiat mah bangin hauhna hangin zong kisia na tam mahmah hi.\nNung kha sungin papi khat tawh phone in ka kiho uh leh ama’n, “Sia aw, hauzo, damzo cih tawh sum leh pai hong zong siate i neih bangbang kipia a, amau ciah zawh ciangin ko a ngeina mah ka bang veve uh hi. Thu kigente maanlo maw, ahihkeileh ko mipite maan lo” cih hong dong hi. “Pia in hong dim ding hi” cih la tawh sumpi i khon ciangin a hun tawh kituak mahmah la ahi hi. Lai Siangtho in piakna in ngahna bulpi ahihna hong hilh hi. Ahih hangin hizah kong pia a, nang bangzah nong thukkik diam cih ngaihsutna tawh Pasian kianga piak pen itna leh lungdamna tawh hi lo, meet bawlna ahih leh a kilawm ding hiam cih ngaihsuthuai hi.\nMikangte’n nupa kal kikhen baihsa cih i ngaihsutna ah om kha thei tawntung hi. Ei zong i zi tungah ahihkeileh i pasal tungah kinga hi loin eima thalawhsa tawh nungta hileng bangzah i kiteng suak tam cih na ngaihsun ngei tam maw! Nupa khawngin i nuntak theihna khat pen i ki-it man hi masa loin ei bekin nungta paisuak lo ding cih lauhna khawng bek ahi kha tam? Nungkal sung a ka laibu simna ah “Munphiah thak zangin na phiat leh siang deuh kha mah ding hi, ahih hangin a sawt loin a lui pen tawh kibangin nin hong phiatsiang nawn lo ding hi,” ci hi. Tua ka tenpih ka zi ka pasal sangin a thak neizaw hi leng cihna lungsim a neite’n munphiah thak zang nuam tawh kibang uh hi. A sawt loin mihing mizia hong suak ding a, “a lui sangin hoihzaw tuan kei,” na ci veve ding hi. A hangin na zi kik zong vantung mi na hi loin nang banga lungkim thei lo khat na hi kha ding hi.\nV. MOUNT EVEREST\nTukal sungin Himalaya leh Mount Everest tawh kisai laibu ka sim kha hi. Tuipi panin a kiteh ciangin Mount Everest pi 29,035 a sang hi. Hih mualvum pen leitung mualtung kahte’ lungtup, damsungin khatvei peuhmah a tungvum tung ding a cih uh mual hi. May 29, 1953 kumin Sir Edmund Hillary leh Tenzing Norgay te hih mualvum a kah uh hi. Tua zawh, tuni dongin mi 5000 tua mualvum ah na kah khin uh hi. Tua mah bangin mi 300 in sihna tuak khin uh a, tuate sung panin mi 200te’ luang tuni dongin tua mual vuksah sungah om lai hi. Everest kah nading lampi 15 bang om a, ahih hangin lampi nihte kilimzat pen hi. Tibet lam panin lampi khat, tua ciangin Nepal panin lampi khat na om hi. Hih mualtung kahte’n khatvei thu-in kahto mengmeng hi peuh mah loin kha thum sung bang hun kisam uh hi. Camp (giahna) a kizang mun li ah om a, camp khatna panin nihna kikal sung bang vuk tung ah nipi kal nih sung bang kileh den uh hi. Camp thumna ciang lauhhuai luatna om lo a, ahi zongin camp lina mun panin tua mualvum kikal “sihna phual” (death zone) cih min na pia uh hi. Bang hang hiam cih leh tua mun ah sihna tuak na tam penpen hi.\nHih mualvum ah a kah dingte’n US dollar 70,000 bang na bei uh hi. Nepal kumpi phalna lei kisam, tua ciang tua mualtung kah a makaih ngei Sherpas cial kisam a, amau kha thum sung hong kem ding uh hi. Mualvum dong a kah theite adingin tua mun dong hong makaih ding uh amau vaipuak hi. Tua bangin kizepna leh vante tawh kha thum sung nek leh tak tawh tul-sawm-sagih bei kici hi. Kum khat sungin April kha tawp lam a kipan May kha bei dong hih mualvum kah hun ahi hi. Bang hang hiam cih leh khuahun hoih laitak, vukguah leh huihpi om lo deuh bek hi loin khuahun siang ahih man hi. Mualtung kahna a site bang hangin si hiam cih leh oxygen sihna phual kici panin seh-thum-suah-seh-khat bang bek hita ahih manin lungam in puk, nak sam, sisan khang, vuk tungah taalin kia, khuahun siatna cih bang a tuamtuam om hi. A kahto laite sangin a kumsuk uh ciangin a tuahsia tamzaw hi. A kigenna ah kahto lai-in tupna ngimna nei in hanciamna in sihna tampi pelhsak a, ahi zongin a tung atun zawh hong kumsukkik uh ciangin kikem nawn lo, gualzo kisa baih lua cih bang zong hi kha ding hi.\nKa lawm Chinese American khat zong ni dangin Assam ah House Church planting thusinna pia dingin kum khat in nga-vei bang hong zin thei hi. Thusinna a piakzawh ciangin US lam zuanin vanleng tawh a ciah ciangin, ama khasung makaipa’n, “Nong ciah ciangin Bangkok ah nong tam ngei loh ding hi,” cih vaikhak hi. Bang hangin US panin India hong kuan ciangin Bangkok hong tam leh zong phamawh sa lopi’n bang hangin a ciah ciangin hong tam ken, ci hiam cih leh, “Vai thupi i zawh mateng khalam nuntakna ah zong kikem in i hanciam hi. Ahi zongin tua vai thupi i zawh ciangin i thungetna zong kikhiamin, gualzo kisakna, kitha-awlsakna kinei hi. Tua ciangin khemna kinang zolo hi,” a cihnopna hi. Tua mualvum a tun uh ciangin minute 25 sung a om uh leh a sawt pen hi dinga, manzaihna leh tawm khat khuadak cih loh sawt om theilo uh hi. Khuahun vot dan minus 36-60 degree Celsius bangin vot thei hi. Huih dik ding oxygen bung tawh ahih kei uh leh zong huih tawm mahmah ta hi. Tua mualvum tun ding a dam sungun a hanciam uh hangin hun tomcik sung bek om theihna ahi hi.\nI leitung nuntakna ah mualvum i nei ciat uh hi. Laipilna, sumzonna, zi leh ta neihna ah tua mualvumte i tun hangin bangmah a tuamna om tuan lo hi. Tua mualvum ah zong tenden theih hilo hi. Lawhcinna, nopsakna i cih khawng hong tulbaih mahmah lel hi. Upna tawh khualzin mite’ adingin i mualvum “Pasian tawh kikholhna” pen a bei thei nawnlo nopna mun ahi hi. Topa Pasian in thupha hong pia ciat hen. Rev. Dr. J.M. Ngul Khan Pau\nPrevious: Mi thahat mahmah Pu Tawk Thang tangthu\nNext: Meeting paizia (1) ~ J. Thang Lian Pau\nIndia ah mopawi pawisiimding apai mawtaw khat tuahsia in mi 25 si\nLamdang Aksi Pi ~ Khambawi\nPortugal gamsung meikanggawp in mi 62 sikhin, adang mi 54 liamgawp\nMalaysia Construction Site ah mawtaw khat kidengzan, mi 2 si ~ ZD


url: =Pasian tawh ka kimuhna – Nun Nuam – Zomi Agape Church Inc\nPasian tawh ka kimuhna – Nun Nuam\nZomi Agape Church Inc > Zomi Agape Church Blog > Agape Digest > AD02 > Pasian tawh ka kimuhna – Nun Nuam\nKa tuahkhak thu bek hong gen nuam ing. A diakdiakin khangnote in kei tuak bang tuak khak thei ding na hih manun, no tel dingin hong hawmsawn nuam ing. Ka neu aa kipan Khristian innkuan sungah khangkhia ka hihmanin, Pasian thu leh Khristian ngeina zia pen thei kisa mahmah ing. Zong zui zo kisa ing. Tua manin a piangthak zong ka kisa kha hi. Ai zongin, ka lungsungah khamuanna kician om thei lo hi.\nA beisa kum 18 sung bang, ka lungsim tawngah daihna le khamuanna om lopi-in biakinn ka pai lanlan den hi. Ka ngaihsutna ah gupkhiatna le thumanna pen ka sepna le ka gamtatna tungah a kinga ka sakha hi. Hih bang nuntakna sungah ka gim lua ta hi. Hi bangin ka nungta suak nuam kei hi. Ka nuntakna ah kikhelna kisam cih ka thei hi. Ka pa tawh biakin ka pai den hangin, tua daihna pen om thei mahmah lo hi. Bang hang hi mawk diam ci’n ka lungngai zel hi.\nZan bang ihmu thei lo liangin ka ngaihsun hun tampi om hi. Hih pen Pasian kiang pan hi lo hi, cih bel ka thei hi. Satan in ka ngaihsutna hong nawngkaii sak hi, ci’n ka ngaihsun hi. Hih bang lunghih mawhna pen Khristian khangno tampi sungah zong a om hi. Ai zongin, hih lunghih mawhna pen kua ma kiangah kigen nuam lo hi. Ka lungsungah daihna om thei mahmah kei ci-in mi kiangah i gen ding sangin, a thei lo dan khat in kineihin ki-om zaw pian hi. Ai zong, tua lunghi mawhna pen a tawng khat ah om den veve hi.\nKa neu lai thu tawm hong gen kik pak leng: ka pa pen zatui tuamtuam zangin inn ah zong om kei lo hi. Tua hun lai bangin Pa a cih nei keng ka ci phial hing. Malaysia ah ka om uh ciangin, ka nu in si kensa natna nei ahih manin hong kem zo lo-in tagah bangin tagah saangah ka om kha hi. Tua lai-in kum 8 kiim pha pan hi’ng. Pasian kiangah Topa, tunlezua pham lah hisam lo, tagah bangin ka om uh ci-in Pasian ka phun kha zel hi. Pasian tungah ka nu damna ding le ka pa kikhelna ding ka ngen vua, tu’n damin a kikhel uh hi. Ai zongin, Pasian’s lawnna ka ngahna lian om nai lo hi. Pasian in hong lawng leh bel ka khantawnin kimang ding hi, ka ci ngam hi. Ai zong, tukum Jan kha ciangciang, tua bang Pasian lawnna ka ngah ngei kei hi.\nNi khat, ka pate’n puan koihna inndei ah minit 5 khawng thu ka ngen hi. An zong tang lo hi’ng. Ka lunggulhna khauh pai lua hi ding hiam, tua ni Pasian’ lawnna i cih diam Pasian kiang pan a thaka daihna, khamuanna ka ngah hi. A beisa hunin, Rapture hong tung leh, bang ka ci tam, ci-in zan simin ka lungsim patau zel hi. Vantung gam ka tung tam ci-in ka ngiahsut ciangin, kei le kei ka kidawng thei kei hi. Ka lungsim gimin, sehnel gam bang ka nuntakna keu ka kisa hi.\nTua ni, Jan 11, 2021 in tua inndei sungah khukdin’ sukin, “Topa, ka nuntakna hong khel in, tu ni-in nang tawh ka kimu nuam hi”, ka ci hi. Tua laitakin ka omna inndei sung, Khasiangtho tawh hong kidim hi. Pasian in a kammal tawh hong hopih hi. “Itna nei lehang launa om lo a, itna cingtaak nei peuh lehang launa beimangta hi. Bang hang hiam cih leh launa i cih pen gimthuak ding kihtakna hi a, gimthuak ding a laute pen itna cingtaak a nei lote ahi hi.” (1 JOHAN MASA 4:18 TDB)\nKa lungsim sungah launa ka neih leh, itna nei lo cihna hi pah hi. Itna manin launa hawlkhia hi. Launa pen gimthuak ding kihtakna hi. Ka launa pen ka et ciangin bang hiam cihna tua gimthuak ding hi. Tua gimthuak ding pen Hell hi. Gimthuak ding a laute pen itna nei lo cihna hi ci hi. Tua lian ciang, Pasian gennop pen tha khat thu-in ka tel lian hi. Itna ka neih loh lam ka tel lian hi. Ka lungsim sungah siangtakin ka muh thu in itna man a thei lo ka hih lam ka kitel hi. Kum 18 sung bang, biakinn paiden napi-in tua itna man ka theih loh ci-in kei le kei ka kimawh sak hi.\nKhasiangtho in tuma kum 2000 lai hong pai pihin, Topa, na itna leh na hehpihna lian mahmah zai mahmah cih ka theih sa hi mah le zong, tu-in kei adingin hong lian sak hong zai sakin kei hong bansak lai in, ci-in thu ka ngen hi. Khasiangtho in hong ho pihin, “Nuam aw, tuma kum 200 lai-in na suak nai hiam” hong ci hi. “Suak lo” ka ci hi. Tua leh, na mawhna hangin tuma kum 2000 lai-in ka nuntakna ka pia khin zo hi. Mawhna le na hoih na bawl theihma nalengin, na mawhna a mai khin hi. Tua manin mawhmaisakna pen na hoih na sepna hang hi peuhmah lo hi. Tha khat thu-in Khasiangtho in hong tel sak ziau hi.\nHih thu pen tamveipi ka zaak sa hi napi, Pasian tawh ka kimuh ciang, Aman ka lungsim hong hon sakin hong telsak hi. Tua manin kei bangin a tuakkha na om uh leh, hong hantawn nuam ing. Eite up Gupkhiatna pen i sepna tawh kisai peuhmah lo hi. Hell pai ding maw, Van pai ding cih tawh na lung himawh lai hiam? Nasep hoih semin gamtat hoih ka hih manin vangam pai dingin ki ummawh kha ken. Zehphitkha-in gamta khial pak khak manin Hell pai ding ka’i ve maw na ci kha hiam? Tua bangin a hi kawkawi dingin hong deih sak lo hi’ng. Kei bangin Pasian tawh na kimuh nai kei leh, ngen un. Lungsim takpi tawh na nget nak uh leh, Aman hong hopih ding hi. Amah tawh na kimuh nak leh, na nuntakna hong kikhel dinga na khantawng a kimang ding hi.\nHih khit ciangin kei zong a hoih lo bawl kha sem kha ngaihsun kha zel ing. Ai zong, khasiangtho in tua inndei sungah ka tuak- Pasian tawh ka kimuhna hong phawksakin ama kiangah ka ciah kik zel hi. Ka lung a kiat ciang ai zong, thu haksa khat peuh ka tuak ciang ai zong tua lai-a Amah tawh ka kimuhna ah ciah kik zelin tha ka la zel hi. Satan in ka gupkhiatna hong lunghiangsak, hong muangmawh sak ciangin, tua Pasian hopihna ka lungngai kik hi. No zong kei mah bangin Pasian tawh khat vei na kimuh ding uh ka thungetna hi. Tua in na khantawng hong khel ding hi. Tua manin Pasian tawh ki maituahna ding thungen un ci-in kong hantawn nuam hi.\n(Sia Nangno’ tanu nihna Nuam in ZAC ah a tecipanna kitomlak kik ahi hi. A cingin a ngai nuamte in a ZAC facebook le Youtube-te ah ki-en kik thei hi.)\nAgape Digest, Agape Digest 002, Nun Nuam, Thukidotna


url: =Aila Top | Zero + Maria Cornejo\nHome › All Sale › Aila Top\nGraphic printed jacquard short-sleeved top features a v-neck, asymmetrical draped silhouette and center-front seam detail. Slips on.\nFabric Broken Chevron Jacquard\nBroken Chevron Jacquard / Black/Turmeric / 0 US - Sold Out Broken Chevron Jacquard / Black/Turmeric / 2 US Broken Chevron Jacquard / Black/Turmeric / 4 US - Sold Out Broken Chevron Jacquard / Black/Turmeric / 6 US - Sold Out Broken Chevron Jacquard / Black/Turmeric / 8 US - Sold Out Broken Chevron Jacquard / Black/Turmeric / 10 US - Sold Out Broken Chevron Jacquard / Black/Turmeric / 12 US Broken Chevron Jacquard / Black/Turmeric / 14 US - Sold Out


url: =puesta de sol desde el hotel karamba - Picture of Karamba, Kizimkazi - TripAdvisor\npuesta de sol desde el hotel karamba - Picture of Karamba, Kizimkazi\nPhoto: “puesta de sol desde el hotel karamba” From Review:\n#3 of 6 Hotels in Kizimkazi Certificate of Excellence Dimbani Beach, Kizimkazi, Tanzania Hotel amenities\nHelpful? Thank rbalcad Report Been to Karamba? Share your experience!


url: =Motorcycle Accident hangin Malaysia gammi khat alu heek tuabang pi mah in nungta ta lai - TUNGZANG NEWS\nMotorcycle Accident hangin Malaysia gammi khat alu heek tuabang pi mah in nungta ta lai\nMotorcycle Accident hangin Malaysia gammi khat alu heek\n(TZN) - Naupangno te genloh ulian te'nzong muleng sikha hiam ci'n aki lauphialding ahi Mohd Izanuddin Hisham Muhamad kici minnei khatpen alu alangbek ommawk hi. Mohd Izanuddin Hisham\nMuhamad pen kum 24 phakhinta a, amahbel ki ngeinaseh mahmahta cihi.\nMalaysia gamsung Kelantan State sung aom Kampung Kubang Panjang kici khuaneu khatpan hi a, leitungdang pan ongpai Alien te hiam cihnop huai phial hi.\nAhi zongin hipa pen alu aphellang bektawh anungta ahih hangin midangte mahbang in cidamlel a, lametna kimuanna lianpi tawh leitung nuntak nuamsalel ci'n Harian Metro News te'n genkhia hi.\nMohd Izanuddin Hisham Muhamad pen unau thumlak ah a golpen hi a, tuma kum 3 lai in Accident nasiatak tuak ahih manin alu hibang in apiang ahihi. Motorcycle tawh nasep aciah laitak Motor dangkhat in ama Motorcycle phukha ahih manin Meter 2 bang kilawk a, singkungpi khat ki denna cihi. Motorcycle lukhu zong phelnih kisuak ciliang hi.\nZato ah kha 3 sungbang alupkhit akhanlawhkik ciangin "kalu anadepgawp katheipan" ci'n genkhia hi. Amahleh amah limlangh sungah aki etciang in lamsangsa leh linglawng gawp in tawlpikhatsung apianzia sangzolo sangtheilo in khasia mahmah cihi. Zato pan aciahciang in naupang amupeuh in lau in kap sawnsawn uh ahih manin, amahzong apianzia khasia mahmah hi. Alu aheek banah tudongmah zatui kibawlna leiba RM12,000 bang omlai ahih manin lungkham mahmah uh cihi.\nZogam sung adiakdiak in Kawlpi ah Motorcycle tamlua mahmah in Accident omden cih kizamun mahmah hi. Accident apiankhit ciangin anungzui lungkham sinkhamna te zong thuakbaih hetlo banah sumlepai zong tampitak ki beilawh hamtang thei hi. Ngaihsut huai.


url: =Tedim Labu 8th Edition ~ J. Thawmte :: ZOMI DAILY\nposted on 20 May 2016 at 9:30 am Lomkholna: Biakna, News\nA giatvei khetna Tedim Labu muh theih dingin Rev. Suan Khen Mung, Mission Secretary, TBC in April 24, 2012 ni-in ZBC Laibusaal adingin bu khat hong piak manin ZBC leh ZBLB tangin lungdam ko masa nuam ing. Ahangin, biakpiakna-ah Zomite lakah labu kialpi a tun zawh sawt mahmah ta a, kei zong ka muh phetin ka en pah a, tua suang panin khangluite in, dot loh akpi khuang kei ni kicih phawk kawmin hong kidong kei mahleh awlmawh pawlkhat, mai lamah i et ding deihna in hici zawdeuh leh cih leh hici mah ding hi, cih tomno kong gelh hi.\n1. Hici zaw deuh leh\na) Labu mai lamah\ni) Khristian khangnote phatna, ii) Pasian phatna, iii) Amen thumte in nambat nei leh a hoihzaw tam. Tua banah zon- olna ah zong tuate kihel leh.\nb) No. 6 na taang 4 na gual thumna-ah : 7th Edition ah, Hong Honpa Jesuh ka u tawh kici a, 8th Edition ah, Hong Honpa Jesuh ka lawm tawh kici hi. U pen bul lua, lawm pen gualtum lua cih bangin ka mu a, Hong Hon Topa Jesuh kiangah ci ziau leng hoih sa ing.\nc) No. 133 a bulah 7th Edition ah, Emmanuel kici pen, 8th Edition ah, Sihkhuk kici pen Emmanuel ci zaw leng.\nd) La thulu zon-olna laimai 500 ah, Phatna kici ah nambat 1-503 kigelh a, i labu ah naimat 500 ciang bek om hi. A thum teng a bul lama nambat thum teng ahi tam? Ka gennop zaw in a thulu zuiin nambat gual zaw lehang.\n2. Hici mah ding hi\na) No. 82. 7th Edition ah a patna ah Gampalak-ah a sakkik ah Jesu kici pen 8th Edition ah Noel hong kici tuak ziau pen hoih lua sa ing.\nb) No. 152. 7th Edition ah Kam tul tampi cih pen 8th Edition ah Aw mi sang tampi cih pen tel baihzaw hi.\nc) Tua banah 8th Edition ah No. 185 ba, Khrih leh a pawlpi kici a, No. 394, Khazih leh pawlpi cih zong san siamhuai sa lel ing.\nHih kong gente etsakna kong lah hi a, adang tampi gen ding om dingin ka ngaihsun hi.\nKa gennop taktak pen thumasa i et ciangin Tedim Labu pen kum 97 pha ta a, 1914 a la dawng 35 tawh bul a kipan tun dawng 500 kinei ta a, tua bek hi lo, pawlpi tuamtuama sia ten thukim taka hong bawl, ei mipite in zong zat ciat ding hoih a sa ka hi hi. Kum 2014 ciangin kum 100 hong cing ding ahih laitakin la sa mite, la uuk mite in bang ciín i ngiahsun tam ci ing.\nKei ngaihsutna panin kum 100 a cinma in i milip in bu khat ciat neih ding, nopni dahni-ah zat pen leh sak penin neih dingin hoih sa ing. A laibu zong kum 100 a upa hita ahih manin lei theih dingin mun tuamtuamah kizuak leh. Gentehna in, Champhai Baptist Bookshop, Kalaymyo a ZCLS zum leh ZBCM zum, Lamka a CBA zum, Tedim a TBC zum leh mun dang pana kingah theih nading hanciamhuai hi.\nNicene Thu-up Pulakna a tawpna lamah Eite in i mawhnate hong kimaisak nadingin tuiphumna khat i zangkhawm hi kici pen mawhna mai nadingin tui kiphum kul cihna tawh kibang a, tua pen Baptistte thu-up tawh kitukalh a, Jesu a sih lai-in a ziat lama kikilhlumpa bang tui kiphum man lo a Jesu in ama kiangah paradise ah a om ding thu gen hi (Luka 23:43). Hih in mawh mai ngah nadingin tui kiphumna pen a zek hi loin, Jesu umin i Topa leh Honpa in i saan ding ahi hi (Johan 3:16,18,36, 5:24, 1:12) cih hong phawksak hi.\nUpa J. Thawmte\nPrevious: Thupha Nam Nga ~ Rev. Dr. Suan Za Khup\nNext: Thunget hun vs Naseptam ~ Pau Do Lian


url: =Global Buanli Family: Tulaai Leitung Thuthang tuamtuam updates November13, 2013\nTulaai Leitung Thuthang tuamtuam updates November13, 2013\n· Zomi te sung ah amadawk khat a kihel ahi Rev Dr Cin Za Lian General Mission Director,UPCM, Israel gam ah November 14 pan zinding a, Ni 11 sung ataamkhit ciang Kawlgam ah Masuan zomkikding in ongciah kik ding hi.\n· October kha 21 ni a India gam Delhi khuapi ah Chin te numeino kum 8 khat sapadeh Kala ten abuansawmna tawh kisai in 11/13/13 ni in thukhenzum ah kipuakding ahihman in Makaaite patau ban ah Chin gambeel pawl zong lunghimawh tek mahmah uhhi.\n· Kawlgam azinpak ahi USA gamte I a 42 na President Bill Clinton 11/13/13 ni in Party Tuamtuam leh minam kipawlna tuamtuam te tawh Yangon khuapi Kilemna Innpi ah kimukhawm ding a, NLD,ZCD leh CPP te zong vakihelding uhhi.\n· EU-Myanmar Task Force EU gamte in kawlgam sumzonna lam ah apanpih theihnading thukikupkhopna November 14 ni in Yangon Khuapi ah kibawlding a, November 15 niciang Nyipidaw ah kibawlding hi. Hih Khawmpi ah Daw Aung San Suu Kyi leh Kawlgam President U Thein Sein zong kahding hi ci in 11/13/13 ni in EU makaaipi Mrs. Catherine Ashton in genkhia hi.\n· Kawlgam President khasum piakziading tawh kisai in 11/13/13 ni in Amyotha Hlutdaw khawmpi ah kikupna nei uhhi. Thukhun haampi sung ah President Khasum Saang 15 in kigelh kihawmthawh ahihman in Saang 30-40 piakding akikum uh ahihi.\n· Leitungbup Muslim kipawlna OIC te 11/13/13 ni in Nyipidaw tungkhinta uha, zing 11/14/13 niciang in Vice President Dr Sai Mauh Khan tawh kimuding uhhi.\n· Kawlgam sung a akizang ahi Lungphona thukhun no.18 tawh kisai kikupphat ding in Pituh Hlutdaw in 11/13/13 ni in saangta a kikuptohding in thukimna nei uhhi.\n· USA gam Florida state ah papi khat in 11/10/13 ni in Sabuai $200 mankhat lei in inn atunciang azi tawh asung a et kawikawi uhleh $100 laai thaksitset vive $98,000 sumtang in mu uhhi. Aphone lapah in aneilui te sam a piakik hi. 2009 kum in ka omna Bowling Green,Kentucky ah secondhand puanzuakna ah Karen te khat puan lei a inn atunciang a ip asawkkawikawi leh $400 cash mu ahihman in tuasawngteng secondhand sai ah kawlgampi puan ipsawk in dim hi.\n· Philippine gam Typhoon nawkna athuak micimawhte huhding in US Marine gaalkaap te Philippine leitangtung tungta uha, USS George Washington Vanleeng pua Tembaw pi leh amaitaai Tembaw nihte zong tungkuan ta uhhi. Hih Typhoon hang in mipi 11 million in cihmawhna tuak uhhi.\n· Russian Foreign Minister Sergei Lavrov leh Defence Minister Sergei Shoigu te asawtlo in Egypt gam khuapi Cairo ah gamnih Gaalvantawh kizopziading kihokhawmding in zinding a, Hih peen Russia-Egypt gamnih Ulian amasapeen kizopna hiding hi ci in Mr Lavrov in 11/13/13 ni in genkhia hi. Tuaban ah tutung a akihoding uhpeen Gaalvan vaai hi a sumtawh genhileeng $2billion man thu kigending uh ci hi. US President Obama in Egypt gamte Gaalvan tawh huhna khiapding akhensat lian leh Russia te ongluut uh hisese hi.\nPosted by Thang Khawm Pauzomi at 12:00 PM


url: =Hih late zakik nuam tak ing ei :: ZOMI DAILY\nHih late zakik nuam tak ing ei\nposted on 21 October 2017 at 9:06 am UTC+9:30 Lomkholna: News, Paukhatsuan\nKa neu thu mangmawh, kum 11 kaphak, 1976 kum March kha kipat lam hi. Tedim pan Tonzang lam ka nu leh ka u tawh Jeep khat tuang in ka pai laitak un, Tungtuang khen’ Tonzang gal lamphei munkhat ah ka mawtaw uh ong sia citciat hi.\nNitak 7:00pm pawl hita a, khua mui, mial lua taktak nailo hi. ( Tonzang pen khuagal lam ah nitum ahihman leh khuakhal ni sau laitak ahihman in khua mialhak zawdeuh hi ).\nMawtawte buai mahmah laitak BBS ( Burma Broadcasting Service ) pan Zohun ong pai hi. Zohun pen Laizo pau tawh kikhah hi a, kanu’n Laizo pau (Falam pau) thei ahihman in thuthak theihnopna tawh ngai thei zel hi. Ko bel news manciang a ong pai ding late zanuam in radio um tiltel thei pahpah hi ung. Radio, BBS pan Zohun ahih nak leh kuamah gamlum theilo.. hilian hi.\nTua ni in, mawtaw bawl ngakkawm in kanu leh ka u tawh koteng bel radio ngai in tu lingleng hi ung.\nNews manciang …\n– la a masa pen ” Go Khaw Pau’ sak…. Hambang huai siam, Sen a tunnu”.. ong pai tautau, ngaih salua, zaknop salua, khuasik mul tho liang in ka ngai uh hi.\n– Tua khit ciang Falam la, Khalkha la.. cihte dawng 2 khawng ong pai a,\n– tuateng khitteh ” Theu Mang Za Suan’ sak …. Tung sunni lenmual dawn pan hong suak ciiciai a……… …… lalala, pianna Zogam lungnopna dim hen, nang le kei tang bang dam in khan kumkhua sawt tahen..” …..\nA ngaihdan bel, kum 40 cin’ khit, tuni dong bilkha ah ging tautau lai hiven! Ka khan sung ka zakngei la khempeuh lak ah ngaih sapenpen ing. Radio “Zohun” pan ong paikik ding a kingak ngiungeu himawk… tuhun hileh, lehpei kik, repeat kik ziau thei mah ding hiveng.\nKhatvei zakik nuam tak ing ei..\n“Hambang huaisiam, Oh.. Sen a tunnu aw “..\n“Tung sun ni lenmual dawn pan..\nPianna Zogam lungnopna dim hen…”\nNB: lamal nei a om leh ong pia thei le uhteh nuam mahmah ning. Pau Khat Suan\nPrevious: Biakna, Ngeina leh Lungsim puakzia\nNext: Kawl Mihaupi te in Rakhine Huhna Sum piakkhiatna\nVondeih Kep Ding – 85 (Dimno’ Pa)\nGuaktang in mopawi bawlpen lungnop suahtakna taktak ahi mawkdiam?\nTulaai leitung Thuthang Tuamtuam Updates October 22, 2014\nUS President Donald Trump leh Mainstream Media te


url: =Gambup Thuvanpi Makaihna Ki-ukna (Parliamentary Rule). Agelh ~ Bob Tuangpi - Laibu Saal\nHome > Thuluui/Articles > Gambup Thuvanpi Makaihna Ki-ukna (Parliamentary Rule). Agelh ~ Bob Tuangpi\nGambup Thuvanpi Makaihna Ki-ukna (Parliamentary Rule). Agelh ~ Bob Tuangpi\nGambup Thuvanpi Makaihna Ki-ukna (Parliamentary Rule)\nAgelh ~ Bob Tuangpi\nHih kimakaihna tawh akalsuan gamte'lak pan alawhcing zawdeuh (India; England; Germany; Thailand; Japan; Australia) gamte in gambup makaipi (president) anei om-in kumpi ( King/Queen) anei om veve uh hi. Ahizongin; gam ki-uknaza (political power) ahih leh gambup thuvanpi (Prime minister) in alet ban ah gambup gam ukpite'lutangpi (head of government) uknaza zongh len hi.\nGambup thuvanpi makaih ki-ukna (parlianmentary system) athanemna khat leuleu ah gambup thuvanpi mann'hun pen gambup innpi (Union assembly/Congress) in adeihlai hun ciangtan bek ahi hi. Gambup makaipi ukna (presidentialism) danin kumli ciangtan aih keh kumnga ciangtan cih bang hilo ahih manin; gambup innpi (Union assembly/Congress) in amuan nawn kei naak leh akician thusiksan (evidence) paulap zanghin mawhsakna (vote of no confidence) tawh gambup thuvanpi (PM) hemkhia thei ziauziau uh hi. Tua ahih manin; khat veivei gamsung ah lungphona leh kitomna om thei zel pahpah (gtna:Thailand) ahih manin gamsung gamthu kipkholo (unstable) thei zel hi.\nA hizongin ahoihna leuleu ah gambup tanu semte (Cabinet ministers) khempeuh teelcing taangmi (elected MPs) ahih uh kul ahih manin gammite'zahtakna neizaw bilbel uh hi.\nfrom: Kham Tuang <bobtuang@gmail.com>\nto: zomidaily <zomidaily@googlegroups.com>,\ndate: Sat, Jan 7, 2017 at 10:09 AM\nsubject: [Zomi Daily] Gambup Thuvanpi Makaih Ki-ukna\nItem Reviewed: Gambup Thuvanpi Makaihna Ki-ukna (Parliamentary Rule). Agelh ~ Bob Tuangpi Description: Rating: 5 Reviewed By: Cinpu Zomi